Summary: Sisäministerin mukaan kyse on yksittäisen ihmisen turvapaikkaprosessin oikeudellisuudesta.

Helsingin poliisi kertoo Twitterissä, että se pidättäytyy toistaiseksi turvapaikanhakijoiden palautuksista Irakiin. Poliisin mukaan rikosperusteisia palautuksia jatketaan kuitenkin edelleen. Lisäksi muiden maiden osalta palautuksia selvitetään.
 Sisäministeri Maria Ohisalo kommentoi niin ikään twitter-viestissään poliisin linjauksen olevan perusteltu ja antavan työrauhaa tilanteen selvittämiselle.
 Euroopan ihmisoikeustuomioistuin (EIT) tuomitsi torstaina Suomen ihmisoikeussopimuksen rikkomisesta tapauksessa, jossa Suomi oli käännyttänyt irakilaisen turvapaikanhakijan.
 Suomi antoi vuonna 2016 käännytyspäätöksen irakilaiselle turvapaikanhakijalle. Henkilö palasi Bagdadiin talvella 2017, ja hänet tapettiin joitakin viikkoja paluunsa jälkeen.
 Ohisalo pitää keskeisenä sitä, että Suomi sai nyt tuomion ensimmäistä kertaa ja tuomion perusteella on rikottu oikeutta elämään sekä kidutuksen kieltoa. Hän sanoo edellyttävänsä omalla hallinnonalallaan, ettei lakeja rikota eikä varsinkaan oikeutta elämään.
 – Olen pyytänyt ministeriöni virkamiehiä arvioimaan, millä keinoin voidaan varmistaa, ettei vastaavaa enää tapahtuisi. Palautusten osalta poliisi on toimivaltainen viranomainen, joka on päätynyt siihen, että palautukset keskeytetään siihen saakka, että Migri eli maahanmuuttovirasto selvittää lisää asioita.
 – Migrin selvitys on keskeinen, koska on käynyt ilmi, ettei ole varmuutta siitä, montaako ihmistä pettänyt riskiarviointi olisi pahimmillaan koskenut. EIT:n tuomioon johtaneen ihmisen kohdalla riskiarvio petti, nyt pitää selvittää onko muita tämänkaltaisia tapauksia, hän painottaa.
 "Kyse ei niinkään lähtömaasta"
 Ohisalon mukaan kyse on ennemmin yksittäisen ihmisen turvapaikkaprosessin oikeudellisuudesta, kuin lähtömaasta tai sen turvallisuustilanteesta.
 – EIT:n päätöksessähän kävi ilmi, ettei se ollut vakuuttunut kansallisten viranomaisten näytön arvioinnin laadukkuudesta Suomessa.
 Ohisalo kertoo viranomaisten käyvän nyt keskustelua siitä, millä tavoin jokainen turvapaikkaprosessi taataan oikeudellisesti siten, ettei ketään palauteta väärin perustein.
 Hän muistuttaa, että hallitusohjelmasta löytyy kirjaus, jossa pyritään takaamaan, ettei ihminen jää paperittomaksi.
 – Hallitusohjelman mukaisesti myös niissä tapauksissa, joissa kielteisen päätöksen saanut ihminen on työllistynyt tässä maassa, selvitetään keinoja saada esimerkiksi oleskelulupa työn perusteella, Ohisalo sanoo.
 Lue lisää:
 Kansainvälisen oikeuden professorit: Suomi yrittää selvitä pakolaissopimuksen noudattamisessa vähimmäistasolla
 Sisäministeri Ohisalo ihmisoikeustuomioistuimen päätöksestä:  "Ihmisiä ei saa enää koskaan palauttaa kuolemanvaaraan"
 Suomi käännytti irakilaismiehen, joka tapettiin pian paluunsa jälkeen – Euroopan ihmisoikeustuomioistuin tuomitsi Suomen
ihmisoikeussopimuksen rikkomisesta

Poliisi keskeyttää palautukset Irakiin, rikosperusteisia palautuksia jatketaan


Summary: Vaaleissa oli 35 ehdokasta, mutta käytännössä kisa käydään kahden välillä.

Presidentinvaalien äänestys sujui lauantaina pääosin rauhallisesti pääsiäisen verisistä terrori-iskuista edelleen toipuvassa Sri Lankassa. Vakavin välikohtaus nähtiin saarivaltion luoteisosassa, missä äänestäjiä kuljettaneet linja-autot joutui väijytykseen.
 Noin sadan linja-auton saattue oli kuljettamassa maan muslimivähemmistöön kuuluvia äänestäjiä vaalipaikoille, kun hyökkääjät pakottivat saattueen pysähtymään polttamalla renkaita tiellä. Sen jälkeen he ampuivat busseja kohti. Hyökkäys ei vaatinut uhreja.
 Sri Lankan muslimit ovat joutuneet kostohyökkäysten kohteeksi sen jälkeen, kun ääri-islamistiset terroristit tappoivat yli 250 ihmistä muun muassa hotelleissa ja kirkoissa pääsiäisenä.
 Vaaleissa oli 35 ehdokasta, mutta käytännössä kisa käydään kahden ennakkosuosikin,  Sajith Premadasan  ja  Gotabhaya Rajapaksan  välillä. Tuloksia odotetaan sunnuntaina.

Sri Lankan presidentinvaalit: Muslimeja kuljettaneet vaalibussit joutuivat hyökkäyksen kohteeksi


Summary: Luitko jo nämä? Kokosimme sinulle viikon kiinnostavimpia juttuja, jotka saatoit arjen kiireessä ohittaa.

Lähetimme koiran ja ihmisen dna:ta suomalaisille geenitestiyrityksille – asiantuntijat löysivät saamistamme raporteista virheellisiä ja vastuuttomia tuloksia
 Ylen A-studio ja MOT-toimitus selvittivät kuluttajille myytävien hyvinvointigeenitestien luotettavuutta lähettämällä yrityksille analysoitavaksi sylkinäytteitä. Erottivatko geenitestit ihmisen ja koiran dna:n?
 Kannabiksen kokeilu ja säännöllinen polttaminen on yleistynyt erityisesti pojilla viimeisen neljän vuoden aikana. Kuvituskuva. Daniel Karmann / EPA
 Tutkimus: Puolet nuorista ei usko, että kannabiksen kokeilussa on riskejä
 Tuoreen tutkimuksen mukaan joka kymmenes 15–16-vuotias suomalaisnuori on käyttänyt kannabista ja asenteet huumeita kohtaan ovat muuttuneet myönteisemmiksi. Noin puolet nuorista ei usko kannabiksen kokeiluun liittyvän minkäänlaisia riskejä ja jopa 16 prosenttia pojista ei näe riskejä säännöllisessäkään käytössä. Nuorten alkoholinkäyttö on sen sijaan vähentynyt koko 2000-luvun: jo yli 30 prosenttia nuorista on ilmoittanut, että ei käytä alkoholia lainkaan.
 Juha Kivioja / Yle
 Pekka Mattilan kolumni: Moni meistä varastaa työnantajaltaan aikaa työaikana ja tekee töitä vapaa-ajalla
 On uusi normaali, että yksityinen elämämme on pujotellut työpaikoille ja työt työpaikoilta vapaa-ajalle, kirjoittaa Pekka Mattila.
 Anna Wikman / Yle
 Minne kierrättämäsi muovipakkaus päätyy – poltetaanko se?
 Muovipakkaukset sekajätteessä ovat Suomessa lähes 120 miljoonan kilon suuruinen ongelma. Nyt EU on puuttumassa siihen.
 Iida Åfeldt on käynyt treffeillä yli sadan miehen kanssa.  Meeri Niinistö / Yle
 Ghostaus on osa digiajan välinpitämätöntä deittailukulttuuria – Iida Åfeldt, 27, deittaili kuukausia ja sitten mies vain katosi
 Olet löytänyt netistä kivanoloisen ihmisen. Viestittelette tiuhaan, tunnet jo perhosten lähtevän lentoon vatsassa. Itseksesi hymyillen mietit, josko sinkkuajat jäisivät viimein taakse. Sitten toisesta ei kuulu enää mitään.
 Iida Åfeldt tietää, miltä tuntuu, kun deittikumppani jättää vastaamatta viesteihin ja estää sosiaalisessa mediassa.
 Aregu Ejerso asuu kahvimetsän kupeessa ja viljelee kahvia myös omalla pihallaan.  Liselott Lindström / Yle
 Ilmastonmuutos ja taudit uhkaavat maailman kahviviljelmiä – Ratkaisu voi löytyä Etiopian villeistä kahvimetsistä
 Etiopian villeissä kahvimetsissä kasvaa suurin osa maailman kahvilajeista. Jos ne häviävät, aamukahvin tuoksusta voi tulevaisuudessa ehkä enää vain haaveilla.
 Alma kertoo yhteistyöstä maailmantähtien kanssa
 Mårten Lampén / Yle
 Alman yh teistyö maailmantähtien kanssa sekoitti oman albumin julkaisun: "Miley Cyrusin levyyn meni monta kuukautta ja annoin hänelle biisejäni"
 Yle seurasi Almaa Lontoossa, missä hän lämmitteli Christina Aguileraa – katso Alman haastattelu ja pätkä keikalta.

Viisi kiinnostavaa juttua lauantai-iltaan: geenitesteissä virheitä, ghostaus on nykyajan deittailukulttuuria ja Yle seurasi Almaa Lontoossa


Summary: Sarjojen maratonkatsominen voi altistaa ylipainolle tai sydänkohtaukselle, mutta sarjojen seuraamisella voi olla myös hyviä terveysvaikutuksia.

Päivät lyhenevät, ja tuntuu, että sohvan seireenin laulu vain voimistuu. Katsottava ei ainakaan lopu, siitä pitävät lukuisat suoratoistopalvelut huolen.
 Suoratoistopalvelut ovatkin tehneet sarjojen bingettämisestä eli maratonkatselusta arkipäivää. Harva malttaa enää katsoa vain yhden jakson, kun tarjolla on koko sarja.
 Valitettavasti ruudun äärellä olo altistaa sohvaperunan monenlaisille terveyshaitoille. Onneksi niiltä voi suojautua, sillä edes Game of Thrones tai Downton Abby eivät ole sydänkohtauksen tai autokolarin arvoisia!
 Ja onhan sarjojen katsomisella myös paljon hyviä vaikutuksia.
 Ota siis sohvaperuna haltuusi seuraavat vinkit, niin voit nauttia sarjoja jännittäen, huvittuen, myötähäpeillen ja itkien, mutta et peläten oman terveytesi puolesta.
 Sohvalla rötköttäminen nakertavasta rakentavaksi liikunnalla
 Sarjojen suurkulutus tietää usein paljon sohvan pohjalla istumista tai makoilemista. Jos jo työssään istuu paljon, ruutuaika alkaa uhata terveyttä.
 Harva syventyy sarjoihin selkä suorana. Pitkään huonossa asennossa oleminen voi jumittaa hartiat ja kipeyttää selän, kertoo Trainer4you:n kehitysjohtaja  Riku Aalto .
 Jos makoilu lysyssä on jatkuvaa, lihasten rakenteet lyhentyvät ja huonosta asennosta voi tulla normaali. Pahimmillaan sarjojen katselun nautinnoista kertoo muille kumara selkä.
 Paikallaan köllötellessä lihakset eivät tee mitään. Mitä ergonomisempi asento on tukirangalle, sitä passiivisempi se on lihaksille. Mukavalta tuntuva asento ei siis välttämättä kuluta tukirankaa, mutta liikkumattomuus hidastaa aineenvaihduntaa, jolloin sarjojen ahmijan paino nousee. Myös verensokeri- ja kolesterolitasot sekä verenpaine nousevat.
 Ei kuulosta hyvältä! Paikallaan olemisen vaarat on kuitenkin helppo taklata.
 Sarjoihin syventyneenä kannattaa vaihtaa asennosta toiseen. Esa Huuhko / Yle
 Paikallaan oleilun luonne muuttuu sen mukaan, mitä teemme ennen sitä. Jos sohvaperuna urheilee ennen ruudun äärellä tehtävää maratonsuoritusta, istumisen luonne muuttuu nakertavasta rakentavaksi, kun elimistön korjausprosessit käynnistyvät.
 Raskaampi liikunta aiheuttaa kehossa tuhoa: energiavarastot tyhjenevät, lihakset väsyvät, lihaksiin tulee mikrorepeämiä, ja hermosto kuormittuu. Kun liikkuu, syö terveellisesti, juo ja venyttelee ennen ruudun ääreen asettumista, sarjan katsominen muuttuu terveysteoksi eli harjoittelusta palautumiseksi.
 Aalto muistuttaa, ettei kannata kuitenkaan heittäytyä palautumisen nimissä täysin apaattiseksi, sillä rasituksesta toipuminen on nopeampaa, jos ruudun edessä ei makaa meritähtiasennossa koko iltaa. Kevyt liikunta nopeuttaa palautumista ja saa kuona-aineet huuhtoutumaan kehosta.
 Sarjan imusta huolimatta olisi hyvä muistaa kerran puolessa tunnissa nousta ylös. Edes muutamat askeleet voivat viedä kauas elintapasairauksista.
 Jopa jääkaapille menoa voi pitää Aallon mielestä terveystekona, jos jääkaapista hakee jotain terveellistä. Jaksojen välillä voi nousta myös tarkistamaan mitä muille asunnossa asuville kuuluu.
 Sohvalla kannattaa vaihtaa huonosta asennosta toiseen huonoon asentoon: paras asento on aina seuraava. Näin rasitus kohdistuu tasaisemmin eri puolille kehoa.
 Univaje korjataan nukkumalla, mutta valvomiseen auttaa hyvä ruoka
 Usein suoratoistopalveluissa uusi jakso alkaa edellisen jälkeen automaattisesti. Illat saattavatkin muuttua taisteluksi, jossa järkevä puoli kehottaa nukkumaan, kun toinen puoli vakuuttaa, että kyllä nyt vielä yksi jakso menee. Huomaamatta yöunet ovat surkastuneet alle kuuden tunnin mittaisiksi.
 Keskimäärin suomalaiset nukkuvat yössä vajaa kahdeksan tuntia. Jotkut ovat luonnostaan lyhyempi unisia kuin toiset. Oma unentarve selviää nukkumalla loman aikana ilman herätyskelloa.
 Unitutkija ja professori  Markku Partisen  mukaan ihminen pärjää pitkään tunnin univajeella, mutta univelka tulisi jossain vaiheessa maksaa. Monen tunnin univajetta ei ehkä ehdi kuittaamaan viikonloppuna, ja jos velkaa ei kuitata, siitä seuraa haittoja terveydelle.
 Unitutkija ja professori Markku Partisen mielestä esimerkiksi Westworld on sarja, joka kannattaakin katsoa melko nopeaan tahtiin. Sarjassa on lukuisia henkilöitä ja aikatasoja, joten katsojaa ei päästetä helpolla. HBO
 Tutkimusten mukaan  vuorokauden valvominen vastaa promillen humalaa. (Duodecim Terveyskirjasto). Partisen mukaan aivojen otsalohkon toiminta huononee valvomisen seurauksena samalla tavalla kuin alkoholin.
 Jos sarjan pyörteissä on mennyt myöhään, päätöksenteko, tarkkaavaisuus ja ennakointi voivat seuraavana päivänä olla tavallista vaikeampia. Liian vähän nukkunut sohvaperuna voi suuttua helpommin, päästää suustaan sammakoitaja ottaa tavallista enemmän riskejä.
 Partinen painottaa, että jo yksi yö valvomista tekee ihmisen alttiiksi nukahtamaan ja lisää siten auto-onnettomuusriskiä.
 Viikon univajeen jälkeen ihmisen tulehdusarvot nousevat. Vastustuskyky laskee, jolloin herkkyys sairastua flunssaan ja muihin infektioihin kasvaa.
 Jos sarjojen seikkailut houkuttelevat joka ilta enemmän kuin nukkuminen, unenpuute altistaa pikkuhiljaa pysyvämmille terveysongelmille.
 Laiskanlinnassa öitään viettävän aineenvaihdunta muuttuu vähitellen ja sisäelinten ympärille kerääntyy rasvaa. Vyötäryn ympärys kasvaa, ja samalla kasvaa myös riski sairastua aikuistyypin diabetekseen.
 Valvomisen seurauksena verisuonten sisäpinnat voivat kalkkeutua, jolloin verenpaine nousee. Pahimmassa tapauksessa seurauksena on sydän- tai aivoinfarkti.
 Valvominen voi aiheuttaa Partisen mukaan jopa masennusta. Pitkäaikaisissa seurannoissa on todettu, että kun ihminen nukkuu liian vähän, hänen mielialansa laskee.
 Suuret katsojamenestykset, kuten Game of Thrones, ovat pakottaneet ihmiset jälleen nauttimaan sarjoja jakso kerrallaan julkaisemalla yhden jakson viikossa. Suomessa suurimmat fanit joutuivat tinkimään yöunistaan, kun jaksot tulivat katsottaviksi aamuyöstä. HBO / Yle
 Vaikka kuinka houkuttaisi hengata huumelaboratoriossa Breaking Badin parissa tai uppoutua Prinssi Edwardin saaren arkipäivään Annan kanssa, univajeesta ei selviä kuin nukkumalla.
 Pientä kauppaa väsymyksen kanssa voi tehdä niin, että nukkuu iltapäivällä noin kahdenkymmenen minuutin päiväunet. Jos aikomuksena on bingettää sarjoja koko yö, suoritukseen voi valmistautua ottamalla muutaman tunnin nokkaunet.
 Nukkumista voi yrittää myös tehostaa liikunnalla, jotta saman palauttavan vaikutuksen saisi lyhyemmässä ajassa. Liikunta voi nimittäin nopeuttaa nukahtamista ja parantaa unen laatua.
 Illalla kannattaa myös kiinnittää huomiota siihen, mitä katsoo. Unet voivat jäädä huonoiksi, jos nukkuessa joutuu pakenemaan sarjan hirviötä koko yön.
 Luksusta on, jos valvomisen jälkeen voi nukkua aamulla myöhään, niin että saa tarpeeksi syvää unta. Silloin haasteena on valoisuus ja biologinen rytmi, jotka voivat kuitenkin lyhentää aamulla unta, vaikka illalla olisi mennyt myöhään.
 Usein suoratoistopalveluissa on tarjolla koko kausi. Netflixin tutkimuksen mukaan ihmiset katsovat sarjoja yleensä vähintään kaksi jaksoa putkeen.  Antti Seppälä / Yle
 Jos bingettäjän on tarkoitus katsoa koko sarja putkeen yön aikana, energiajuomat ja kahvi voivat auttaa keskittymään. Juominen lisää tarvetta pissata, mikä pitää huolta siitä, että sohvalta tulee välillä noustua ylös.
 Kahvinjuonti öisin ei ole jatkuvasti suositeltavaa, sillä ruuansulatus ei toimi yhtä hyvin kuin päivällä. Kahvin lipittäminen yöllä voi ärsyttää vatsaa, aiheuttaa närästystä ja pitkään käytettynä jopa vatsahaavan. Tummapaahtoinen kahvi säästää vatsaa, koska se ei ole niin hapanta kuin vaaleammaksi paahdetut.
 Partinen kehottaa tarkkailemaan myös sitä mitä syö. Vaikka katsottavan kaveriksi sopivat usein pitsa, sipsit ja karkit, nopeasti imeytyvät hiilihydraatit alkavat väsyttää. Nouseva verensokeri virkistää hetkeksi, mutta jarruttaa vireystasoa ylläpitävien oreksiinien imeytymistä.
 Sohvalla seuraksi kannattaa siis valita marjoja, hedelmiä, kasviksia, valkuaista ja kevyttä lihaa.
 Valvominen on monen pahan alku, mutta univajeesta voi olla jotain hyötyäkin: sitä käytetään nimittäin joskus hoitona vaikeaan masennukseen. Unideprivaatiossa estetään ihmistä nukkumasta, jolloin hänen mielialansa kohoaa. Samalla tavalla vähäisten unien jälkeen monesti aivan normaalitkin asiat hihityttävät.
 Pahimmassa tapauksessa oma elämä jää elämättä
 Sarjat on tehty koukuttaviksi. Yleensä jakso loppuu tukalaan paikkaan niin, että on pakko kiirehtiä seuraavaan.
 Koukuttuminen muuttuu riippuvuudeksi kun siitä tulee pakonomaista eli katsomista ei voi lopettaa negatiivisista vaikutuksista huolimatta: jos ei hoida velvollisuuksia, tapaa mieluummin Salattujen elämien hahmoja kuin oikeita ihmisiä eikä huolehdi omasta terveydestään, on syytä olla huolissaan.
 Jyväskylän Mehiläisen työterveyspsykologi  Anu Siika-ahon  mukaan ihmisille voi tulla riippuvuus mihin vain. Tärkeä kysymys on, että miksi katsoo paljon sarjoja. Jos takapuoli hinautuu aina sohvalle ruudun ääreen, koska yrittää vältellä vaikkapa tunteita tai velvollisuuksia, katsomisesta voi tulla tuhoavaa.
 Sarjojen parissa tuntikausia viettävän kannattaa myös miettiä, mitä häneltä jää tekemättä. Pahimmassa tapauksessa oma elämä jää elämättä.
 Siika-aho kehottaa myös kiinnittämään huomiota siihen, mitä katsoo. Sarjat voivat arkipäiväistää sellaista, mikä ei ole normaalia. Esimerkiksi Temptation Islandin katsominen voi olla ihanan nollaavaa, mutta myös muuttaa esimerkiksi ajatuksia seurustelusta.
 Sarjoilla on katsojalle myös paljon hyvää annettavaa. Ne esimerkiksi irtaannuttavat ja palauttavat työstä.  Tutkimuksissa  on todettu kirjojen kehittävän empatiakykyä. Samalla tavalla samaistuessamme sarjojen hahmoihin, voimme kokea empatiaa ja samaistumista.
 Samaistumalla hahmoihin sohvaperuna voi myös oppia Siika-ahon mielestä sarjoista: asiat eivät välttämättä ole mustavalkoisia, hyvä ei ole täysin hyvä eikä paha ole täysin paha. Monen hahmon kautta katsoja voi alkaa ymmärtää paremmin eri näkökulmia.
 Sarjoista voi saada myös turvahahmoja omaan elämään. Samaistumalla hahmoihin sarjatulittaja voi voimaantua ajattelemaan, että jos sarjan hahmo pystyi toimimaan vaikeassa tilanteessa, niin hänkin pystyy.
 Braking Bad -sarjassa tavallinen kemian opettaja ajautuu huumebisneksen maailmaan. Useissa sarjoissa henkilöissä on sekä hyvää että pahaa. Samaistumalla katsoja voi ymmärtää paremmin erilaisia näkökulmia myös oikeassa elämässä. High Bridge Entertainment
 Sarjojen tuijottaminen mielletään helposti epäsosiaaliseksi toiminnaksi, mutta ne myös antavat katsojalle puheenaiheita kahvipöytään ja esimerkiksi fanitapaamisista voi saada jopa uusia ystäviä.
 Sarjat ovat myös nousseet elokuvien rinnalle arvostetuksi kulttuurituotteeksi. Niinpä monet niistä alkavat olla niin tärkeä osa populaarikulttuuria, että ne voidaan laskea yleissivistykseksi. Sarjojen suurkuluttaja voi siis ylpeydellä päteä tiedoillaan tietokilpailuissa – tai ihan muuten vain.

Katsotko sarjat ahmimalla? Näin taklaat terveyshaitat ja saat mielenrauhan ruudun äärellä


Summary: Kahden korkeakoulututkinnon blondi vaihtoi Neuvostoliiton sosialismin pohjalaiskylän kapitalismiin ja päätyi navetan kautta yrittäjäksi.

Natalia Alaspää  nauraa paljon, myös silloin, kun ei naurata. Entisen Neuvostoliiton kansalainen on asunut Suomessa jo 29 vuotta.
 Huumori on hänen keinonsa kaikkeen paskaan, jota kuulemma yhä sataa niskaan.
 Alaspää ihastui hiljattain Kokkolassa myynnissä olleeseen taloon, joka olisi sopinut ravintola- ja pitopalveluyrittäjän laajennustarpeisiin.
 – Soitin omistajalle, joka hetken kuunneltuaan sanoi, ettei rupea kauppoihin venäläisen kanssa. Se siitä sitten, hän kertoo tuohtuneena. Venäläinen aksentti on edelleen vahva.
 Pahimmalta tuntuu kuitenkin huorittelu. Pelkkä asiasta puhuminen nostaa kaulalle punaiset kiukkuläikät.
 Stereotypia venäläisten naisten helppoudesta – aina tarjolla ja helposti saatavissa rahalla tai ilman – elää edelleen.
 – Olen saanut usein törkeitä ehdotuksia, jopa silloin, kun olemme olleet yhdessä aviomieheni kanssa vaikkapa ravintolassa, hän puuskahtaa.
 – Tuntui todella oudolta, kun ihmiset antoivat ymmärtää, että minut oli pelastettu Neuvostoliitosta Suomeen. Moni ihmetteli tosissaan, että onko Neuvostoliitossa puhelimia ja jopa televisio! Kyllä, meillä oli kaikki. Ja auto ja aina rahaa ruokaan ja Mustallamerellä matkailuun. Kati Latva-Teikari / Yle
 Natalia Alaspää ei ole kokemuksineen yksin. Sosiaalipsykologian yliopistolehtori  Tuuli Anna Renvik  Helsingin yliopistosta kertoo, että venäjänkielisten naisten maahanmuuttomotiiveja saatetaan kyseenalaistaa juuri oletuksilla prostituutiosta tai rahan perässä muuttamisesta.
 Syrjinnässä ja ennakkoluuloissa etnisyys ja sukupuoli kietoutuvat usein yhteen, ja naisten epäasiallinen kohtelu eroaa juuri seksistisen sävynsä takia miesten saamasta kohtelusta.
 – Venäjänkielisiin naisiin ja miehiin kohdistuu osin erilaisia ennakkoluuloja, kuten esimerkiksi ikävät puheet ”venakoista” osoittivat vuoden 2018 Miss Suomen  Alina Voronkovan  saamassa kohtelussa, Renvik kertoo.
 Etelä-Savosta kotoisin oleva Voronkova joutui heti kruunaamisensa jälkeen  somemyrskyyn . Kommentoijat julkaisivat Putin-meemejä ja ryssittelivät.
 Venäläinen sijoittaa itseensä, suomalainen kotiinsa
 Kokkolan ja Jyväskylän välinen valtatie 13 on saanut marraskuisena aamuna lumihuurteen pintaansa.
 Tie kulkee reilun 3 000 asukkaan Vetelin halki. Jyväskylään on matkaa 190 kilometriä, Kokkolaan 56. Rajanaapurina on kansanmusiikkijuhlistaan tunnettu Kaustinen.
 Valtatieltä erkanee väylä reilun 800 asukkaan Räyrinkiin, joka on 1990-luvun alun keskustalaisen pääministerin, Esko Ahon, kotikylä.
 Sama paikka, jonka elämää seurattiin televisiosta, kun Yle teki dokumentin  Kylä ilman naisia  2009. Kotisohvilla katsottiin tositeeveen tapaan, kuinka räyrinkiläismiehet selvisivät arjesta, kun vaimot lähtivät kylpyläreissulle.
 Räyringin kylä koostuu kolmesta isommasta asutuksesta eli Finnilästä, Isokylästä ja Kalliojärvestä.  Alaspää, Forsbacka, Haapala, Salmela, Rytiniemi ja Aho ovat pienempiä ryppäitä. Kati Latva-Teikari / Yle
 Ohi vilahtaa metsää, peltoaukeita, muutaman talon ryppäitä, navettoja ja konesuojia. Tänne miljoonakaupunkien, Kiovan ja Pietarin, tyttö päätyi vuonna 1990. Neuvostoliiton sosialismista Räyringin kapitalismiin.
 – Ja suoraan navettaan! En ollut koskaan ennen nähnyt elävää lehmää. Pelkäsin karjaa ja inhosin navettatöitä!
 Karjanhoito on hänen osaltaan jäänyt jo kauan sitten taakse.
 Kiireinen yrittäjä ei myöskään pukeudu enää jatkuvasti turkkiin ja piikkikorkoisiin kenkiin.
 Jo ensimmäinen puoli vuotta Räyringissä opetti vaihtamaan ylle järkevät kengät ja toisenlaisen takin.
 – Tajusin olevani musta lammas valkoisten joukossa.
 Hän miettii, että venäläisten naisten näyttävä pukeutuminen ja meikki viestivät siitä, että venäläinen sijoittaa itseensä, mutta suomalainen satsaa kotiinsa.Venäläisellä raha saa näkyä, suomalainen ei halua tehdä varakkuudestaan numeroa.
 – Vaikka venäläisellä naisella olisi näyttävät vaatteet ja kalliit korut, se ei tarkoita, että hänellä olisi kotona kaikkea. Ne voivat aivan hyvin olla ainoa asia, mitä hän omistaa.
 Suomessa naisella pitää olla munat
 Natalia Alaspää rakastaa edelleen korkeita kenkiä ja hameita, ja on sitä mieltä, että miehen kuuluu avata naiselle ovi ja auttaa, jos naisella on raskas kantamus.
 – Kaipaan venäläisyyttä, jossa nainen on nainen ja mies on mies. Suomessa naisella pitää olla munat!
 Hän intoutuu kuvailemaan venäläistä kulttuuria, jossa nainen on timantti, jonka loisto valaisee myös miestä. Miehen tehtävä on tuoda raha kotiin.
 Ja vaimon tehtävä passata miestään?
 – Kyllä, mutta mies pitääkin sitten kaikesta muusta huolen.
 Alaspää hehkuttaa venäläisten romanttisuutta ja kertoo huvittuneena, että suomalainen mies tuo kukkia vain syntymän ja kuoleman takia.
 Silti hän itse kuitenkin rakastui palavasti suomalaiseen, keskipohjalaiseen, mieheen.
 Venäläiset ovatkin yleensä päätyneet Keski-Pohjanmaan maakuntaan rakkauden tai työn perässä, sanoo Suomi-Venäjä seuran Länsi-Suomen piirin hallituksessa istuva kokkolalainen  Jouko Kuismin .
 1990-luvulla pohjalaismaakuntiin tultiin töihin turkistarhoille Venäjän Karjalasta ja kauempaakin vanhoista Neuvostoliiton valtioista.
 – Nykyään esimerkiksi Keski-Pohjanmaalla on venäläisiä erilaisissa palveluammateissa ja jonkin verran lääkäreinä, Kuismin kertoo.
 – Neuvostoliitossa oli oltava puolueen jäsenkirja, jos halusi edetä urallaan. Insinööriksi valmistuttuani olin töissä Tsernobylin ydinvoimalassa. Onnettomuuspäivänä olin todella onnekas, olin Pietarissa ottamassa vastaan parhaan kommunistin ja työntekijän palkintoa. Kati Latva-Teikari / Yle
 Suomalaisesta pitää pysyä käsivarren mitan päässä
 Suomalaisuus iski ensimmäisen kerran kasvoille Kokkolan rautatieasemalla, kun Natalia Alaspää hyppäsi junasta sulhasensa kaulaan. Mies vetäytyi nolona irti, ja sanoi, ettei täällä toisten silmien edessä halailla ja pussailla.
 Myöhemmin nainen oppi, että suomalaiset tarvitsevat ympärilleen henkilökohtaista tilaa, jonka saavat vain harvat ja valitut rikkoa.
 Hän meni Kauhavan Yrittäjäopistossa juttelemaan opettajalle, ja tunki innoissaan asiansa kanssa niin lähelle, että toinen alkoi perääntyä.
 – Änkesin perässä yhä lähemmäksi, ja lopuksi aivan iholle, että sain asiani selitettyä. Nurkkaan ahdistamani mies tokaisi hädissään, että Natalia, pitää pysyä käsivarren mitan päässä!
 Pietarilaisen ja räyrinkiläisen rakkaustarina sai alkunsa pietarilaisessa ravintolassa tyttöporukan syntypäiväjuhlinnan humussa, ja huipentui vuoden Suomessa olon jälkeen pikaiseen vihkimiseen maistraatissa.
 Morsian sai vasta häiden jälkeen kuulla, että sodan kokeneet olivat ihmetelleet, miksi mies toi vihollisen kotikylään.
 – Isäni puolestaan totesi häävideota katsoessaan, että heillä Ukrainassa on hautajaisetkin iloisemmat kuin suomalaiset häät, ja suri millaiseen maahan tytär on muuttanut asumaan.
 – Ukrainassa asuessani en tiennyt suomalaisista oikeastaan mitään. Pietarissa huomasin, että paikalliset pitivät suomalaisia 1980-luvun lopussa epäsiisteinä vodkaturisteina. Kati Latva-Teikari / Yle
 Alaspään vanhemmat pahastuivat nopeista ja pienistä häistä. Tytärtä olisi pitänyt saada juhlia komeasti.
 Sopeutuminen ei ollut puolin eikä toisin helppoa Räyringissäkään. Natalia Alaspää kertoo itkeneensä navetassa yksinäisyyttään, kielimuuria ja entisen kaupunkilaistytön elämän katoamista.
 Äidinkieltä pystyi sentään joskus puhumaan, koska Vetelissä ja lähialueilla asui viisi suomalaisen kanssa naimisiin mennyttä venäläisnaista.
 Nykyään ulkomaalaistaustaisia ihmisiä asuu Vetelissä huomattavasti enemmän. Tilastotokeskuksen mukaan 2017 kunnassa oli 63 ulkomaalaistaustaista ihmistä, joista kymmenen puhui äidinkielenään venäjää.
 Omassa kylässä Alaspäähän on vuosien saatossa totuttu. Muualla hän on edelleen usein liian venäläinen.
 Venäläinen teki jo, kun suomalainen vielä suunnittelee
 Maaseudulla arvostetaan riuskaa ja säästäväistä työihmistä.
 – “Turhuuksia”, kuten kampaajaa ja manikyyria ei voinut enää ajatellakaan. Jos luki kirjaa, tuli heti huono omatunto, että laiskottelee, Alaspää muistelee ensimmäisiä Räyrinki-vuosiaan.
 Naiselta loppuu huumorintaju välittömästi, jos häntä tai maanmiehiä parjataan vetelyydestä. Hän uskoo venäläisten olevan kovempia tekemään töitä kuin suomalaiset. Natalia Alaspään kokemuksen mukaan venäläinen on jo tehnyt työn, kun suomalainen vielä miettii ja suunnittelee.
 – Jos venäläinen kokee, ettei häntä arvosteta ja työstä maksetaan huonosti, miksi kukaan viitsisi kunnolla tehdä, hän kuittaa.
 – Venäläiset ystäväni kysyvät, kuinka voin asua Suomessa, kun ihmiset ovat täällä niin kylmiä. Sanon, että kun oppii kielen ja pystyy tutustumaan suomalaisiin, he ovat mukavia. Suomalainen avautuu hitaasti, venäläinen kertoo bussipysäkillä ventovieraalle kaiken elämästään ja perheestään. Kati Latva-Teikari / Yle
 Alaspään vanhemmat ovat käyneet usein Räyringissä lomailemassa, mutta eivät vaihtaisi osia tyttären kanssa. Ensimmäisellä käynnillä maatilan työmäärä kauhistutti molempia. Isä suri, mihin tytär oli joutunut.
 Isälle oli ollut tärkeää, että lapset hankkivat korkeakoulutuksen, ettei päädy kääntelemään lehmän häntiä.Alaspään mukaan Neuvostoliitossa maatalous ei ollut arvostetumpia aloja.
 – Kiusasin, että katso nyt isukki, täällä kääntelen häntiä insinöörin paperit taskussani, ja kauppakorkeakoulukin käytynä, Alaspää muistelee huvittuneena.
 Tilastotietojen valossa moni Suomesta töitä saanut venäläinen on ylikoulutettu ammattiinsa. Heidän työllistymisensä on kutenkin kantaväestöä huonompaa, vaikka ovat yksi parhaiten koulutettu väestöryhmä Suomessa.
 Helsingin yliopiston sosiologian tutkija Akhlaq Ahmadin 2019 tekemä tutkimus rekrytointisyrjinnästä osoitti, että venäläiset ovat Suomen “etnisen hierarkian” keskivaiheilla, ja että työnhaku on huomattavast isuomalaisnimisiä hakijoita vaikeampaa.
 Muissa Suomessa tehdyissä tutkimuksissa on havaittu, että venäjänkieliset tulevat usein kohdelluksi ulkopuolisina riippumatta Suomessa eletystä ajasta. Monilla on tunne, että myönteinen suhtautuminen saattaa muuttua kielteiseksi, kun oma tausta paljastuu.
 Sosiaalipsykologian yliopistolehtori Tuuli Anna Renvik uskoo, että venäläisiin kohdistuvat ennakkoluulot kumpuavat erityisesti historiallisten konfliktien ruokkimasta epäluulosta ja -luottamuksesta.
 – Esimerkiksi ryssittely on voinut siirtynyt sukupolvelta toiselle ja saattanut voimistua viimeaikaisen poliittisen kehityksen myötä, Renvik miettii.
 Venäjänkieliset ovat edelleen Suomen suurin maahanmuuttajaryhmä.
 – Olen sulautunut tähän kylään ja Suomeen, jossa olen asunut pisimmän ajan elämästäni. Liittoni on päättymässä, enkä tiedä, millainen polku tulevaisuudessa odottaa.
 Kati Latva-Teikari / Yle
 Rakenna talo, saa lapsi, istuta puu
 Räyringinjärvi on saanut pintaansa ohuen jääriitteen. Natalia Alaspää seisoo suurella puuterassilla ilman takkia. Innokas avantouimari ei hytise, vaan odottaa kunnon kelejä talviuintiin.
 Hän miettii omaa identiteettiään. Mikä hän on? Venäläinen? Suomalainen? Papereiden mukaan molempia, kaksoiskansalainen.
 – En ole koskaan hävennyt juuriani tai yrittänyt häivyttää taustaani.Olen ylpeä venäläisyydestäni, ja halunnut siirtää kulttuuriani myös lapsilleni eli kahdelle tyttärelleni.
 Natalia Alaspää siteeraa vanhaa venäläistä sanontaa: jokaisen pitäisi elämänsä aikana rakentaa talo, saada lapsi ja istuttaa puu. Kaikki tämä on toteutunut hänen elämässään Suomessa.
 Vaikeimpina hetkinä teki mieli lyödä hanskat tiskiin, mutta maailmanpolitiikka vaikutti valintoihin.
 Itänaapurissa kuohui 1990-luvun alussa. Itä-Euroopan poliittinen kartta oli menossa uusiksi. Valtiot irroittautuivat kommunimista ja Neuvostoliitto oli murentumassa. Lopullinen hajoaminen tapahtui tapaninpäivänä 1991, ja raunioille syntyi uusi Venäjä.
 Kaikkea tätä oli helpompaa ja turvallisempaa seurata pienestä Räyringin kylästä. Myös lasten syntymät lujittivat entisestään päätöstä pysyä Suomessa.
 – Arvostan valtavasti suomalaista turvallisuutta. Olen myös ylpeä päiväkodeistamme ja kouluistamme. Myös luonnosta olen oppinut nauttimaan.
 Pieni kylä on onnistunut tarjoamaan tyttärille jotakin samaa kuin kiovalainen kerrostaloalue Alaspään lapsuudessa. On saanut leikkiä myös muiden pihoilla ja mennä vapaasti toisten koteihin.
 Tytöt ovat saaneet kuitenkin osansa myös ennakkoluuloista. Alaspää kertoo, kuinka nuorempi lapsista oli kerran keräämässä lipaskeräystä sotaveteraaneille kaupan pihalla.
 – Joku tuli karjumaan hänelle, 8-vuotiaalle lapselle, että vihollisella ei ole mitään oikeutta kerätä suomalaiselle veteraanille rahaa!
 Natalia Alaspää kertoo lohduttaneensa itkevää lasta sanomalla, että lapsi teki hyvää työtä, eivätkä he, venäläinen äiti ja suomalainen isä, ole mitenkään syypäitä siihen, että Suomi ja Neuvostoliitto aikoinaan sotivat.
 Hetkessä eläminen tekisi hyvää hyvää suomalaiselle
 Räyringinjärvellä puuterassi on rakennettu aivan vesirajaan. Se on tehty vanhan meijerin yhteyteen. Paikka on Natalia Alaspään kolmas lapsi, intohimolla rakennettu aamiaismajoitusta ja ravintola- ja pitopalvelua tarjoava yritys.
 Hän halusi ensimmäisen kerran perustaa kylään kahvilan jo silloin , kun tyttäret olivat muutaman vuoden ikäisiä.
 – Idea tyrmättiin täysin. Kaikki sanoivat, ettei kukaan ennättäisi istua kahvilassa. Mihin sitä edes tarvittaisiin, koska kaikki leipoivat pullansa itse ja keittivät kahvinsa kotonaan.
 Unelmasta tuli kuitenkin totta vuonna 2004.
 Alaspää silmäilee ympärilleen haikeana.Hän haluaisi jatkaa työtään, mutta ei tällä hetkellä tiedä, mitä yritykselle tapahtuu.
 Pietarissa roihahtanut rakkaus ei kestänytkään koko elämää.Avioero on vireillä.
 Hän ei tiedä jääkö Räyrinkiin tai edes Suomeen. Toisaalta vuosikymmenet ovat juurruttaneet suurkaupungin tytön maalaiskylään ja tuoneet paljon ystäviä.
 Venäläisistä sanotaan, että he eivät märehdi menneitä eivätkä murehdi tulevaa, vaan elävät hetkessä.
 Alaspää on ehdottomasti samaa mieltä. Eletään päivä kerrallaan ja nautitaan siitä.
 – Se taito pitäisi opettaa myös suomalaisille. Työ on työtä, mutta pitää olla myös nautintoa eli tanssia, laulua, juttelua ja halauksia. Sillä asenteella jaksan odottaa myös tulevaisuutta.
 Heille kaikille, joille Natalia Alaspää on edelleen liian äänekäs, liian riehakas, liian puhelias, liian nainen ja liian venäläinen, hän kohauttaa olkiaan.
 – Maailma on täynnä erilaisia ihmisiä ja kansoja. Venäläisyydestä voi olla pitämättä, mutta omassa pienessä kuplassa on vaikea tietää maailmasta mitään, jos ei opi muista kulttuureista.

Suurkaupungin tyttö pisti aikanaan pienen Räyringin kylän sekaisin – Natalia Alaspää on yhä monelle Suomessa liian äänekäs ja liian venäläinen


Summary: Samalla muisteltiin samettivallankumouksen eli Tšekkoslovakian kommunistihallinnon kaatumisen muistopäivää.

Tšekin pääkaupungissa Prahassa arviolta 250 000 mielenosoittajaa osoitti tänään mieltä, kertoivat mielenilmauksen järjestäjät lauantaina. Poliisin mukaan paikalla oli 200 000 ihmistä. Suurmielenosoitukseen odotettiiin 100 000 osallistujaa, mutta luku nousi kesäkuisen suurmielenosoituksen lukuihin.
 Mielenosoittajat protestoivat hallitusta ja pääministeri  Andrej Babišia .  Mielenosoittajien mukaan   Babiš  uhkaa demokratiaa, sillä hänellä on poliittisen aseman lisäksi vaikutusvaltaa liike-elämässä.
 Protestit juhlistavat myös samettivallankumouksen 30-vuotispäivää. Mielenilmauksessa puhuivat 80-luvun toisinajattelijoita.
 – Taistelu vapauden ja demokratian puolesta ei lopu koskaan, sanoi protestien järjestäjiin kuuluva  Benjamin Roll.
 Tuhannet osoittivat mieltä Prahassa lauantaina.  Martin Divisek / EPA
 Paikalla olevat huusivat "me olemme täällä"-huutoa, jonka kerrotaan olleen muistutus vuosikymmeniä sitten tapahtuneista protesteista.
 17. marraskuuta 1989 silloisessa Tšekkoslovakiassa alkanut opiskelijaliikehdintä ja sen tukahduttaminen johtivat lopulta kommunistihallinnon kaatumiseen. Protestit alkoivat viikkojen kuluttua siitä, kun Berliinin muuri oli murtunut.
 Lue myös:
 "Emme halua olla seuraava Unkari tai Puola" - Tšekin kuukausia tauolla ollut mielenosoitusliike palaa kaduille samettivallankumouksen vuosipäivänä

Prahassa jopa neljännesmiljoona osoitti mieltä pääministeriä ja hallintoa vastaan


Summary: Kiinan armeijan sotilaat näyttäytyivät kaduilla nyt ensimmäistä kertaa viisi kuukautta jatkuneiden mielenosoitusten aikana.

Hongkongissa Kiinan kansanarmeijan sotilaat siivosivat katuja mielenosoitusten jäljiltä lauantaina.
 Sotilaiden näyttäytyminen edes siivoustöissä jakaa vahvasti hongkongilaisten mielipiteitä.
 Kiinan Hongkongissa olevat sotilaat tulevat harvoin kasarmien ulkopuolelle. Viimeksi sotilaita oli kaduilla siivoamassa taifuuni Manghutin aiheuttamia tuhoja viime vuoden lopussa. Kiinalla on itsehallintoalueella noin 10 000 sotilasta.
 Mustiin shortseihin ja vihreisiin T-paitoihin pukeutuneet sotilaat siivosivat katuja Hongkongin hallinnon kannattajien kanssa Kowloon Tongin Babtisti-yliopiston ulkopuolella. Muodostelmassa liikkuneilla sotilailla oli mukanaan harjoja ja ämpäreitä.
 Alueella oli yhteenottoja mielenosoittajien ja poliisin välillä aiemmin tällä viikolla. Sotilaat keräsivät kaduilta tiiliskiviä ja liikenteen esteeksi kasattua romua.
 Hongkongin kaupunginhallinnon edustaja sanoi uutistoimisto Reutersille, ettei hallinto ollut pyytänyt siivousapua Kiinan armeijalta.
 Yksi sotilaista sanoi  The South China Morning Postille , että he lähtivät siivoamaan omasta aloitteestaan.
 Hongkongissa pelätään hallinnon koventavan otteitaan.
 Viimeisenä keinona Hongkongilla on mahdollisuus pyytää apua Kiinan kansanarmeijalta. Ylen aiemmin tällä viikolla haastattelema asiantuntija kuitenkin pitää sotilaiden väliintuloa yhä epätodennäköisenä.
 Siivousoperaation jälkeen myöhemmin lauantai-iltana tilanne kiristyi Hongkongissa jälleen mielenosoittajien ja poliisin välisiksi yhteenotoiksi.
 Poliisi on käyttänyt kyynelkaasua palopommeja heittäneitä mielenosoittajia vastaan.
 Kesäkuussa alkaneet mielenosoitukset ovat kiihtyneet tällä viikolla. Mielenosoittajat ovat muun muassa häirinneet liikennettä ja ottaneet yhteen poliisin kanssa.
 Hongkong on ollut paljolti jumissa koko viikon.

Kiinan armeijan sotilaat ilmestyivät siivoamaan Hongkongin katuja


Summary: "Yksityiskoneilla lentävien maailman vaikutusvaltaisimpien ihmisten on aika tulla alas pilvilinnoistaan", vaati eräs aktivisti.

Kymmenet ilmastoaktivistit tukkivat lauantaina pääsyn yksityiskoneiden terminaalialueelle Genevessä, Sveitsissä. Protestoijat vaativat loppua yksityislentokoneilla matkustamiselle.
 Extinction rebellion -ryhmän tiedottaja  Micael Metry  kuvaili ylellistä matkustamistapaa absurdiksi.
 – Olemme keskellä ilmastohätää. Yksityiskoneiden hiilidioksidipäästöt ovat 20 kertaa suuremmat henkilöä kohden verrattuna matkustajalentokoneisiin, Metry sanoi.
 Metryn mukaan on tärkeää tuomita yhteisesti ”täysin absurdi ja kohtuuton” matkustustapa”, jota vain hyvin pieni murto-osa maailman ihmisistä harrastaa.
 Lausannesta kotoisin oleva  Sonia Ediger  puolestaan vaati, että yksityiskoneilla lentävät ”maailman vaikutusvaltaisimmat ihmiset tulevat alas pilvilinnoistaan”.
 Mielenosoitus terminaaliin johtavalla väylällä sujui rauhallisesti. Aktivistit soittelivat kitaraa, lauloivat ja tanssivat. Paikalla oli runsaasti poliiseja, jotka seurasivat sivusta tapahtumaa.
 Iltapäivällä poliisit pyysivät aktivistien henkilötiedot ja kehottivat heitä poistumaan paikalta. Ryhmä poistui alueelta rauhallisesti. Poliisin tiedottaja kertoo, etteivät he ole toistaiseksi päättäneet, aiheutuuko aktivisteille terminaalin tukkimisesta jatkoseuraamuksia.
 Extinction rebellion kuvailee itseään kansainväliseksi verkostoksi, joka järjestää väkivallattomia kansalaistottelemattomuuksia. Verkosto vaatii hallituksia ryhtymään välittömästi voimakkaampiin toimiin ilmastonmuutosta vastaan.
 Lue myös:
 Ilmastoaktivistit häiritsivät lentoja Lontoossa – yksi kipusi lentokoneen päälle, toinen kieltäytyi istumasta lennollaan ja piti puheen (10.10.)
 "Anteeksi, että suljimme tien, mutta nyt on hätätila" – Ilmastoaktivistit ovat liikkeellä kymmenissä kaupungeissa  (7.10.)

Ilmastoaktivistit tukkivat yksityiskoneiden terminaalin Genevessä – ”Täysin absurdi matkustamistapa keskellä ilmastokriisiä”


Summary: Jos Tanskan kansankäräjät hyväksyy ehdotuksen, se koskee ulkoministerin mukaan kaikkia terroristiliikkeisiin liittyneitä taistelijoita.

Tanska on ilmoittanut aikovansa keskeyttää konsuliavun antamisen kansalaisilleen, jotka ovat lähteneet ulkomaille taistelemaan islamistijärjestöjen joukkoihin. Maan ulkoministeri  Jeppe Kofod  kirjoitti Twitterissä, ettei Tanska ole mitään velkaa taistelijoille, jotka ovat matkustaneet Syyriaan ja Irakiin taistellakseen äärijärjestö Isisissä.
 Tanskalaisen uutistoimisto Ritzaun mukaan konsuliapuun kuuluu yleensä esimerkiksi vankilavierailuja ja keskusteluja paikallisten viranomaisten kanssa vankien olosuhteista. Ulkoministerin mukaan avun antamiselle ei ole perustetta.
 – Tanskaa ei pitäisi pakottaa auttamaan ihmisiä, jotka käänsivät selkänsä meille, ovat uhka Tanskan turvallisuudelle ja taistelevat kaikkea sitä vastaan, mitä me puolustamme, Kofod sanoi Ritzaulle.
 Jos Tanskan kansankäräjät hyväksyy ehdotuksen, se koskee Kofodin mukaan kaikkia terroristiliikkeisiin liittyneitä taistelijoita.
 Aiemmin tällä viikolla Turkki aloitti vierastaistelijoiden lähettämisen takaisin kotimaihinsa. Kun Turkki aloitti hyökkäyksen Syyriaan viime kuussa ja pakotti monet Isis-taistelijat pakoon, Tanska ilmoitti poistavansa taistelleilta kaksoiskansalaisilta Tanskan kansalaisuuden, jotta nämä eivät voisi palata maahan.
 Syyskuussa Tanskan hallitus arvioi, että yhteensä 36 ääri-islamistia on matkustanut Tanskasta konfliktialueille. Kymmenellä heistä oli oleskelulupa, jonka Tanskan viranomaiset peruivat. Osa vierastaistelijoista on vangittu.
 Lue myös:
 Turkki sanoo aloittaneensa Isis-taistelijoiden palautukset

Tanska aikoo keskeyttää konsuliavun antamisen tanskalaisille terroristitaistelijoille


Summary: Venäjä on ollut palautuksissa länsimaita aktiivisempi.

Uutistoimisto TASS kertoo Venäjän kotiuttaneen vuoden 2018 joulukuusta alkaen 122 Irakissa vangittuina ollutta venäläislasta.
 Lapset olivat vangittuina, koska heidän vanhempiaan syytetään Isis-terroristijärjestöön kuulumisesta.
 Viimeinen kotiutuslento toi 32 lasta Bagdadista Moskovaan maanantaina. Lapset olivat 1–9 -vuotiaita.
 Venäjän Irakin-suurlähettilään  Maxim Maximovin  mukaan lapset oli tuotu Bagdadiin eri puolilla Irakia sijaitsevista vankiloista yhdessä äitiensä kanssa.
 – Bagdadissa ei ole enää venäläisiä lapsia, hän sanoi TASS:n haastattelussa.
 Arvioiden mukaan lähes 4 500 venäläistä lähti sotimaan terroristijärjestö Isisin riveihin. Venäjä oli ensimmäinen maa, joka alkoi järjestää vangittuina olevien kansalaistensa kuljetuksia kotiin Irakista ja Syyriasta.
 – Venäjän ihmisoikeustilanne on ongelmallinen, mutta se on tehnyt paljon, enemmän kuin länsimaat, palautusten suhteen, Human Rights Watch -ihmisoikeusjärjestön  Tanya Lakshina  sanoi  Moscow Times -sanomalehden haastattelussa  helmikuussa.
 Kesäkuussa Venäjä arvioi , että Irakissa ja Syyriassa oli 1 400 Isis-taistelijoiden lasta.
 Lue myös:
 Video: Isisin riveistä palannut Zalina kiertää Venäjän kouluissa varoittamassa jihadismin vaaroista – "Se on tapa osoittaa katumusta"
 Analyysi: Isis-leirin suomalaislapset ovat ensisijaisesti poliittinen ongelma, johon on tarjolla kaksi epäsuosittua ratkaisua

TASS: Venäjä kotiuttanut 122 Isis-perheiden lasta Irakista – Maanantain palautuslennon lapsista nuorimmat olivat vain yksivuotiaita


Summary: Tuoreen tutkimuksen mukaan yhä useampi suomalainen haluaisi retkeillä.  Hämeenlinnassa voi palkata oman retkeilyavustajan.

Suomen Ladun Taloustutkimuksella tänä syksynä teettämän kyselytutkimuksen mukaan kuusikymmentäyksi prosenttia suomalaisista retkeilee. Vielä useampi haluaisi retkeillä, mutta kiire, retkiseuran tai retkeilytaitojen puute ovat usein syynä siihen, että halusta huolimatta retkelle ei tule lähdettyä.
 Retkeilyn suosion kasvu näkyy ulkoilualueilla, retkeilyreiteillä jakansallispuistoissa. Varsinkin viikonloppuisin monen retkikohteen parkkipaikat ovat täynnä ja nuotiopaikoilla on ruuhkaa.
 Opastusta retkeilemiseen kaivataan
 Suomen Latu kysyi retkeilemättömyden syytä heiltä, jotka eivät ole viimeisen vuoden aikana käyneet retkellä. Suurin osa tästä joukosta on kiinnostunut retkeilystä, mutta vastauksissa nousi esiin epäilys omista taidoista.
 Hämeenlinnassa partiolippukunta Jaarlin pojissa on pantu merkille ihmisten halu oppia retkeilemään. Lippukunta on parhaillaan käynnistämässä Cityeräopastoimintaa.
 Tarkoitus on, että ensi vuonna cityeräoppaita voisivat vuokrata sekä paikkakunnan omat asukkaat, että matkailijat. Hän hallitsee erätaidot kuten nuotion sytyttämisen ja kiehisten vuolemisen.
 – Kaikilla ei ole puusaunaa tai kesämökkiä, jossa tulentekotaitoja olisi luontevasti voinut oppia, sanoo partiojohtaja  Jenna Kankaanpää  Jaarlin Pojista.
 Aikuisliikunnan suunnittelija  Saija Suominen  uskoo, että cityeräopas -tyyppinen palvelu voisi madaltaa ihmisten kynnystä lähteä retkelle.
 Suomen Ladun kyselyyn vastanneet mainitsivat retkeilemättömyyden syyksi myös sen, että omasta kaveripiiristä tai perheestä ei löydy retkikumppaneita.
 – Oppaan kanssa ihmiset uskaltaisivat lähteä retkelle ja tästä henkilöstä olisi myös seuraa, sanoo Suominen.
 Kaupungissakin voi retkeillä
 Eniten Suomessa tehdään lyhyitä päiväretkiä.
 – Päiväretki on helppo tapa retkeillä, sanoo Suomen Ladun aikuisliikunnan suunnittelija Saija Suominen.
 Muun muassa Hämeenlinnassa on viime vuosina lisätty retkeilypaikkoja lähelle kaupungin keskustaa. Jaarlin Poikien Cityeräopastoiminta ohjaa juuri tällaisille retkipaikoille.
 – Meistä olisi tosi kiva, että kaupungissa asuvat perheet, aikuiset ja ihan kaikki uskaltaisivat enemmän lähteä ulos ja käyttäisivät läheisiä retkipaikkoja. Nuotiolle pääsee keskellä kaupunkia, sanoo Jenna Kankaanpää.
 Tuleen tuijottaminen rauhoittaa
 Oleskelu luonnossa laskee tutkitusti verenpainetta ja rauhoittaa. Suomen Ladun aikuisliikunnan suunnittelija Saija Suominen sanoo, että väki lähtee retkelle, koska nuotiolla saa istua tekemättä mitään. Moni kaipaa suorittamisen täyttämälle arjelleen vastapainoksi rauhallista oleilua.
 – Retkellä on hyväksyttyä vain nauttia upeasta, suomalaisesta luonnosta. Niistä äänistä ja tuoksuista ja upeista, erilaista sääolosuhteista, sanoo Suominen.
 Partiojohtaja Jenna Kankaanpää on viettänyt lukemattomia tunteja nuotion äärellä partioleireillä ja metsäretkillä. Siitä huolimatta tulen äärellä istuminen on säilyttänyt lumonsa. Parasta tuleen tuijottamisessa on se, että siinä ei ajattele mitään.
 – Se on rauhoittumista ja tuleen tuijottamisessa on ihan oma fiiliksensä, tuleen tuijottamisessa, sanoo Kankaanpää.

Epäiletkö omia nuotionteko taitojasi? Yhä useampi kaipaa retkelle ja cityeräopas auttaa


Summary: Metsäkadosta syytetään presidentti Jair Bolsonaron harjoittamaa politiikkaa.

Brasilian Amazonin metsäkato on kiihtynyt ja on nyt suurin yli kymmeneen vuoteen.
 Tämä käy ilmi Brasilian avaruustutkimusjärjestön Inpen tuoreista tiedoista, jotka  brasilialaisen Globo-median mukaan  perustuvat satelliittikuviin.
 Inpen mukaan Amazonin sademetsää on Brasiliassa tuhoutunut 9 762 neliökilometriä elokuusta 2018 heinäkuuhun 2019. Määrä on kolmanneksen suurempi kuin vuotta aiemmin, ja suurin sitten vuoden 2008.
 Brasilian presidentti  Jair Bolsonaro  on saanut osakseen runsaasti arvostelua Amazonin tuhoutumiseen liittyen. Bolsonaroa syytetään Brasilian ympäristöviranomaisten heikentämisestä, mikä on arvostelijoiden mukaan johtanut laittomien hakkuiden lisääntymiseen.
 Ympäristöministeri  Ricardo Salles  ei suoraan kritisoinut Bolsonaroa, mutta peräänkuulutti kovempia toimia laittomien hakkuiden, sekä laittoman kaivostoiminnan ja maanvaltaamisen pysäyttämiseksi.
 Ympäristöjärjestöjen mukaan metsäkadon kasvu on suoraan Bolsonaron toimien syytä.
 Bolsonaro  on aiemmin vähätellyt  maan avaruustutkimusjärjestön tietoja Amazonin metsäkadosta ja  erottanut sen johtajan   Ricardo Galvãon  sen jälkeen kun tämä arvosteli Bolsonaroa Amazonin tilanteesta.
 Amazonin pinta-ala on noin 5,5 miljoonaa neliökilometriä ja se on maailman suurin sademetsä. Se peittää lähes puolet Brasilian pinta-alasta ja ulottuu lisäksi sen naapurimaiden Bolivian, Perun, Kolumbian, Venezuelan ja Ecuadorin alueelle.
 Amazonin sademetsäalueen kasvit ovat sitoneet itseensä vuosittain arviolta kaksi miljardia tonnia ilmakehän hiilidioksidia. Tämä on vastannut 20–25 prosenttia kaikesta maaperään imeytyvästä hiilidioksidista, joten Amazonin merkitys ilmastonmuutosta hillitsevänä "hiilinieluna" on ollut erittäin merkittävä.
 Lue myös:
 Laittomat puunkaatajat tappoivat tunnetun Amazonin metsien suojelijan Brasiliassa – heimojohtaja syyttää hallitusta kansanmurhasta
 Amazonian sademetsää tuhoutunut tänä vuonna ennätystahtiin – metsäpalojen määrä on vähentynyt syyskuun alussa
 Onko Brasilian uusi presidentti ilmastouhka? Brasilia on paljon vartijana Amazonin sademetsien suojelussa

Avaruusjärjestö: Brasilian Amazonin metsäkato suurin yli kymmeneen vuoteen


Summary: Astronauttien pitäisi lihottaa itseään ennen 180 päivän matkaa Marsiin.

Tervetuloa tulevaisuuteen, ainakin melkein.
 Ihmisten syvänukuttaminen on tuttua tieteiselokuvista kuten  Alien  tai  2001: Avaruusseikkailu , mutta kohta se saattaa auttaa ihmiskuntaa matkustamaan kaukaisille planeetoille, kuten Marsiin.
 Euroopan avaruusjärjestö ESA on tutkinut syvänukuttamista ja sitä, miten se vaikuttaa liikkumiseen avaruudessa. Järjestön mukaan syvänukuttaminen mahdollistaisi pienempien ja energiatehokkaampien avaruusalusten käytön.
 ESA:n mukaan syväunessa olevia astronautteja kuljettava alus olisi noin kolmanneksen nykyisiä aluksia kevyempi ja sen pitäisi kuljettaa mukanaan kolmanneksen vähemmän kulutustavaroita ja elintarvikkeita.
 – Tämä perustuu siihen, että astronautin aineenvaihdunta vähenisi 75 prosentilla, kuten tapahtuu suurilla talviunia nukkuvilla eläimillä kuten karhuilla, ESA:n SciSpacE-tutkimusohjelman ryhmänjohtaja  Jennifer Ngo-Anh  sanoo.
 Hänen mukaansa ajatus ei ole erityisen hullu. Syvänukuttamista vastaavaa metodia on käytetty muun muassa traumapotilaiden terapiahoidossa.
 Astronauttien pitäisi lihottaa itsensä ennen syvänukuttamista
 Syvänukuttaminen toisi mukanaan kuitenkin myös lukuisia haasteita, ESA kertoo.
 Avaruusalusten pitäisi esimerkiksi pystyä toimimaan autonomisesti astronauttien nukkuessa. Jos pikkuvikaa ilmenisi, ei syvässä unessa olevaa astronauttia niin vain herätettäisi.
 Syväunesta herääminen ja täyteen toimintakykyyn pääseminen nimittäin veisi ESA:n mukaan 21 päivää.
 Matka Marsiin kestäisi 180 päivää ja astronautit olisivat syväunessa suurimman osan tästä ajasta. Avaruusaluksen lämpötilaa laskettaisiin huomattavasti.
 Astronautit saisivat lääkkeen, joka saisi heidät nukahtamaan. Aivan kuten talviuneen valmistautuvien eläimien, astronauttien pitäisi lihottaa itseään ennen unta.
 He nukkuisivat pienissä henkilökohtaisissa kapseleissa, joiden mahdollista muotoa  ESA esittelee sivuillaan .
 – Aiomme jatkaa asian selvittämistä tulevaisuudessakin. Tutkimme, miten syväuneen vaivuttaminen vaikuttaa aivon hermoratoihin. Mitkä niistä aktivoituvat, entä mitkä sulkeutuvat? Tutkimme ensin eläimiä, sitten ihmisiä, Ngo-Anh sanoo.
 Lue lisää:
 Hibernating astronauts would need smaller spacecraft

Scifi-elokuvista tuttu syvänukuttaminen voi kohta olla totta – Euroopan avaruusjärjestön mukaan näin pääsisimme kaukaisille planeetoille


Summary: Puutalorakentaja nousi julkisuuteen kesällä, kun Ylen MOT paljasti lukuisia epäkohtia sen toiminnassa.

Helsingin käräjäoikeus asetti Sisco Oyj:n konkurssiin ja päätti samalla hylätä yhtiön hakemuksen pääsystä yrityssaneeraukseen. Tytäryhtiö Sisco Asunnot asetettiin konkurssiin jo kesällä.
 Puutaloja tehtaalla valmistetuista moduuleista rakentaneesta Siscosta nousi kohu, kun  Ylen MOT-toimitus paljasti  kesällä yhtiön laajat väärinkäytökset.
 Yhtiön entiset työntekijät kertoivat MOT:lle järjestelmällisistä laiminlyönneistä rakentamisen laadussa ja rakennusvalvojat useissa kaupungeissa kokivat joutuneensa yhtiön painostamiksi. Asukkaat pelkäävät joutuvansa virheiden maksumiehiksi.
 Poliisi alkoi selvittää yhtiön toimintaa kesällä. Rikoskokonaisuudessa on tutkittu muun muassa törkeää velallisen epärehellisyyttä, törkeää kavallusta ja törkeää petosta.
 Lue lisää:   MOT – Kotiensa vangit

Poliisitutkinnan kohteeksi joutunut kohuyhtiö Sisco asetettiin konkurssiin


Summary: Toulousen lähellä sattuneessa turmassa veteen syöksyi ainakin kaksi autoa.

Ainakin yksi ihminen on kuollut tiesillan romahdettua jokeen Lounais-Ranskassa lähellä Toulousea. Mirepoix-sur-Tarnin ja Bessièresin välisen 155 metriä pitkän sillan keskiosa putosi jokeen toistaiseksi tuntemattomasta syystä.
 Kuollut on 15-vuotias tyttö, joka oli onnettomuuden sattuessa ylittämässä siltaa äitinsä ohjaamassa autossa. Onnettomuuden nähneet sivulliset onnistuivat pelastamaan äidin vuolaasta Tarn-joesta.
 Silminnäkijöiden mukaan sillalla oli ennen onnettomuutta kolme kulkuneuvoa. Frederic Scheiber / EPA
 Turman sattuessa sillalla oli ainakin yksi henkilöauto ja yksi kuorma-auto, mutta mahdollisesti myös kolmas ajoneuvo. Silminnäkijöiden mukaan sillalla olisi ollut onnettomuuden aikaan myös pakettiauto.
 Uutistoimisto AFP:n mukaan vedestä on pelastettu neljä ihmistä, mutta viranomaiset arvioivat kateissa voivan olla vielä useita ihmisiä.
 Siltaa käyttivät sekä autot että jalankulkijat. Vain alle 19 tonnia painavilla ajoneuvoilla oli lupa ajaa sillalla.
 Silta oli rakennettu vuonna 1931. Sen kunto oli tarkistettu perusteellisesti vuonna 2017, jolloin sillan rakenteissa ei havaittu mitään ongelmia.

15-vuotias tyttö kuoli tiesillan romahdettua jokeen Ranskassa – useita ihmisiä etsitään vuolaasta virrasta


Summary: Neuvottelut eivät koske hoitohenkilöstöä eikä toimintayksiköiden esimiehiä.

Hoivayhtiö Esperi Care aloittaa yt-neuvottelut organisaationsa muuttamiseksi. Muutokset koskevat ensitietojen mukaan 60:tä työntekijää.
 Yrityksen mukaan tarkoituksena ei ole vähentää henkilöstöä, vaan muokata neuvottelujen piirissä olevien ihmisten tehtäviä ja vastuita nykyistä toimivammiksi.
 Yhteistoimintaneuvottelut on määrä aloittaa 25. marraskuuta. Neuvottelut päättyvät arvion mukaan vuoden 2020 alussa.
 Hoivayhtiön palveluksessa on noin 4 700 työntekijää.

Esperi rukkaa organisaatiotaan – yt-neuvottelut muuttavat 60 toimihenkilön tehtäviä


Tampereen keskustassa Ratapihankadun varressa sijaitsevan vanhan tavara-aseman siirrosta on tehty urakkasopimus.
 Tampereen kaupunki ja Kreate Oy solmivat urakkasopimuksen tavara-aseman siirrosta 18. marraskuuta. Tammelan kupeessa sijaitseva tavara-asema aiotaan siirtää Ratapihankadun vastakkaiselle puolelle tontille, jolla sijaitsee vielä vanha seurantalo Morkku.
 Urakkasopimukseen kuuluu Morkun purkaminen tavara-aseman tieltä.
 Seurantalo voidaan purkaa vasta sitten, kun sen rakennussuojelun hylkäämispäätöstä koskeva valitus on ratkaistu lainvoimaisesti. Ympäristöministeriö hylkäsi Morkun rakennussuojeluesityksen maaliskuussa, ja päätöksestä on valitettu Hämeenlinnan hallinto-oikeuteen.
 Urakkasopimuksen mukaan Kreate Oy purkaa Morkun sekä siirtää ja vahvistaa tavara-aseman. Tavara-aseman sisältä puretaan kevyet rakenteet, joita ei ole suojeltu ja poistetaan mahdolliset haitta-aineet.
 Vasemmalla näkyvän vanhan seurantalo Morkun purkamisesta tai säilyttämisestä on puhuttu pitkään.
 Tavara-aseman uudelle rakennuspaikalle rakennetaan perustukset Morkun purkamisen jälkeen. Siirrossa tavara-asema nostetaan paikaltaan noin 1,4 metrin verran ja siirretään sitä varten tehtyä siirtorataa pitkin uudelle paikalleen. Urakkaan kuuluu vielä siirtoradan ja vanhojen perustusten purku sekä alueen viimeistely. Urakkaan ei kuulu tavara-asemarakennuksen parantaminen.
 Kaupungin suunnitelmiin kuuluu kiertotien teettäminen siirtourakan ajaksi sekä alueen liikenneväylien rakentaminen. Ratapihankatu oikaistaan kulkemaan radan vartta tulevan Morkun aukion kohdalta, ja Rongankadun kevyen liikenteen alikulun itäpuolen väylä loivennetaan.
 Ratapihankatu ylittää väylän radan viereen rakennettavaa siltaa pitkin.
 Tarkempi rakentamisaikataulu täsmentyy vasta, kun Morkun purkamisesta on päätetty.
 2,7 miljoonan euron sopimus
 Tavara-aseman siirtourakka on ollut monivaiheinen. Urakkakilpailu järjestettiin jo vuonna 2016. Silloisen urakkakilpailun voitti Lemminkäinen Infra Oy 2,63 miljoonan euron tarjoushinnalla. Projekti laitettiin jäähylle, koska tarjoushinta ylitti talousarviossa varatun 1,6 miljoonan euron määrärahan.
 Vuoden 2019 talousarvioon tavara-aseman siirrolle varattiin 3,2 miljoonaa euroa. Rahoituksen varmistuttua käynnistetiin hankintamenettely uudelleen, ja urakoitsijaksi valikoitui Kreate Oy 2,68 miljoonan euron tarjoushinnalla.
 Lue lisää:
 Yhdistys jatkaa Morkun puolustamista uudella valituksella – apulaispormestari pitää kiusantekona
 Rautatieläistalo Morkun purkaminen on toistaiseksi kielletty

Tampereen vanha tavara-asema siirretään sittenkin: urakkasopimus Ratapihankadun tavara-aseman siirrosta ja Morkun purkamisesta sovittu


Summary: KKV:n selvitysten mukaan yrityskauppa vähentäisi merkittävästi kilpailua päivittäistavaroiden myynnissä.

Elintarvikkeiden, juomien ja tupakan vähittäiskauppa

Elintarvikkeiden, juomien ja tupakan yleistukkukauppa

Kaupan osapuolet, Kesko ja Heinon Tukku ovat foodservice-palvelujen tarjoajia. Lisäksi ne harjoittavat tukkukauppaa. Asiakkaita ovat ravintolat, hotellit, catering-yritykset ja huoltoasemat sekä kioskit.
 Vastaavia palveluja tarjoavat kolmen pienemmän yleistukun lisäksi Wihurin Metro-tukut ja S-ryhmän Meira Nova.
 KKV:n mukaan yhdistyminen johtaisi määräävään asemaan yleistukkujen markkinoilla ja se taas johtaisi kilpailun oleelliseen vähentymiseen.
 Asiasta lisää hetken kuluttua.

KKV esittää Keskon ja Heinon Tukun välisen yrityskaupan kieltämistä


Summary: Tunnelma toimituksissa oli yt-neuvottelujen tuloksen selvittyä murheellinen.

Aikakauslehtien ja sanomalehtien kustantaminen

Ilkan ja Pohjalaisen yt-neuvotteluiden tuloksena irtisanotaan 26 henkilöä. Tunnelma toimituksissa oli maanantaina murheellinen.
 – Sen voi jokainen kuvitella. Osa meistä on ollut täällä vuosikymmeniä, minullakin on työkavereita joiden kanssa tehty 30-40 vuotta yhdessä töitä, ja tänään se loppuu, huokaa Ilkan toimituksen pääluottamusmies  Markku Kulmala .
 Yt-neuvotteluja käytiin hyvässä hengessä, mutta lopputulos on inhimillinen tragedia, miettii Ilkan pääluottamusmies Markku Kulmala. Pasi Takkunen / Yle
 – Tunnelma on aika alakuloinen, työyhteisö menettää jäseniä ja Vaasassa 116 vuotta vanha lehtiperinne vähitellen päättyy, Pohjalaisen pääluottamusmies  Jukka Porola  summaa.
 Muutosta osattiin odottaa, mutta se laajuus jaksaa hämmästyttää. Kulmala arvioi, että yritysjohto ei ole nähnyt muutosta riittävän aikaisin ja siksi kerralla jouduttiin tekemään näin suuri muutos.
 Lehdet yhdistetään, ja molemmat nykyiset päätoimittajat  Toni Viljanmaa  ja  Satu Takala  jättävät yhtiön kokonaan. Päätoimittajien lähtö tuli täytenä yllätyksenä henkilöstölle.
 Jukka Porola arvioi, että uusi päätoimittaja tulee täysin ulkopuolelta tai se olisi ainakin uuden lehden kannalta paras ratkaisu. Tulevaa on hankala miettiä.
 – Vielä ei ole osattu katsoa tulevaisuuteen. Yritetään tästä päivästä selvitä ja toivotaan parasta, Porola toteaa.
 Uuden yhdistyvän lehden nimi ja päätoimittaja selviää perjantaina.  Jarkko Heikkinen / Yle
 "Tarkoitus olla vahvoja molemmissa maakunnissa"
 Ilkka-Yhtymän toimitusjohtaja  Olli Pirhonen  pitää muutosta välttämättömänä. Hän kuitenkin painottaa, että lehden on jatkossa tarkoitus olla vahva toimija molemmissa maakunnissa.
 – Halutaan olla vahvasti läsnä molemmissa maakunnissa, olla molempien puolestapuhujia ja myös edistää maakuntien yhteistyötä.
 Vaikka printtilehti on tärkeä, työ painottuu jatkossa verkkoon ja verkossa aiotaan olla vahvoja saman brändin alla. Markku Kulmala uskoo että yhteistyö onnistuu vaikeasta lähtötilanteesta huolimatta.
 – Meillä on molemmissa maakunnissa kokenut uutis- ja markkinointikoneisto. Olemme toimineet yhdessä jo niin pitkään, että kahden maakunnan väki pystyy erittäin hyvään ja tulokselliseen työhön.
 Lue lisää:   Ilkka-Yhtymän yt:t päätökseen ennen Ilkan ja Pohjalaisen yhdistymistä – 26 henkilöä irtisanotaan, päätoimittajat jäävät sivuun tehtävistään

Päätoimittajien lähtö tuli Ilkan ja Pohjalaisen työntekijöille täytenä yllätyksenä: "Yritetään tästä päivästä selvitä ja toivotaan parasta"


Summary: Tiedot perustuvat ihmisten itsensä antamaan ilmoitukseen työajasta.

Kilpailukykysopimus pidensi naisten säännöllistä työaikaa noin puolella tunnilla, muttei vaikuttanut juurikaan miehiin, kertoo Tilastokeskuksen työvoimatutkimuksen yliaktuaari  Pertti Taskinen   blogissaan Tieto & Trendit -sivustolla .
 Naisten säännöllinen viikkotyöaika kasvoi lähes puolella tunnilla vuosien 2016 ja 2017 välillä, kun taas miesten kohdalla ei ole nähtävissä merkittävää muutosta.
 Toimialoittain työaika kasvoi vuonna 2017 erityisesti koulutuksen sekä terveys- ja sosiaalipalvelujen aloilla, joista varsinkin viimeksi mainittu on naisvaltainen. Myös julkisessa hallinnossa viikkotyöaika nousi.
 Teollisuudessa, rakentamisessa sekä tukku- ja vähittäiskaupassa muutos on ollut pieni.
 Säännöllinen viikkotyöaika päätyössä eräillä toimialoilla 2015-2018, luvut tunteja
 Tiedot perustuvat ihmisten itsensä antamaan ilmoitukseen työajasta työvoimatutkimuksessa. Tiedot koskevat 15–74-vuotiaita, Suomessa vakituisesti asuvaa väestöä ja päätyötä.
 Kiky-sopimus on kesällä 2016 solmittu työehtosopimus, jonka avulla pyrittiin parantamaan Suomen talouden kilpailukykyä ja työllisyyttä. Se sisälsi muun muassa palkkatason jäädyttämistä, työajan pidentämistä, lomarahojen leikkauksia ja työnantajamaksujen vähentämistä. Sopimuksella oli tarkoitus pidentää työaikaa tunnilla, mutta vaikutus kutistui lopulta puoleen tuntiin.
 Lue lisää :
 Insinööriliiton arvio: Kiky-tunnit on voitu teettää perusteetta kymmenillä tuhansilla toimihenkilöillä – Työnantajat: "Jäitä hattuun"
 Työoikeuden professori: Kuka tahansa on voinut solmia yksilöllisen työsopimuksen, jossa työaika on kiky-sopimusta lyhyempi
 Syksyn palkkaneuvottelujen avainkysymys: Kuka avaa kiky-tuntien umpisolmun?

Tilastokeskus: Kiky pidensi lähinnä naisten työaikoja


Summary: KKV esittää HUSille yhteensä 160 000 euron seuraamusmaksuja laittomista suorahankinnoista.

Helsingin ja Uudenmaan sairaanhoitopiiri

Kilpailu- ja kuluttajaviraston, KKV:n selvistysten mukaan Hus on tehnyt useiden miljoonien hankintoja kilpailuttamatta niitä. Virasto esittää Husille yhteensä 160 000 euroa seuraamismaksuja. KKV on tehnyt markkinaoikeudelle neljä esitystä HUSin tekemistä hankintalain rikkomisista.
 Kilpailuttamattomat hankinnat koskevat DNA-analyysipalveluita, haavan alipainehoitotuotteita sekä pehmopaperi- ja jätesäkkituotteita. Näitä tuotteita ja palveluita hankitaan HUSissa vuosittain yhteensä useilla miljoonilla euroilla.
 KKV aloitti selvittämisen oma-aloitteisesti toukokuussa 2019. Selvitysten perusteella HUS on tilannut DNA-analyysipalvelut ja haavan alipainehoitotuotteet suoraan toimittajilta, eikä näitä hankintoja ole koskaan kilpailutettu.
 Pehmopaperi- ja jätesäkkituotteiden hankinnat on kilpailutettu vuosina 2013 ja 2014. Sopimuskausien päätyttyä HUS on ostanut tuotteet suoraan pääosin aikaisemmat kilpailutukset voittaneilta tavarantoimittajilta. Hankinnat olisi pitänyt kilpailuttaa uudelleen.
 Monissa tapauksissa HUS on sopinut tilauksista suoraan sähköpostilla, eikä tilauksista löydy lainkaan varsinaista sopimusasiakirjaa.
 – HUSin sopimustenhallinnassa ja hankintojen organisoimisessa vaikuttaa olleen järjestelmällisiä puutteita. Sopimustenhallinta on julkisissa hankinnoissa äärimmäisen tärkeää, jotta hankintayksikkö voi esimerkiksi seurata, milloin kilpailutetut sopimukset ovat päättymässä, sanoo hankintojen valvonnan tutkimuspäällikkö  Max Jansson .
 Hankintalain tavoitteena on tehostaa julkisten varojen käyttöä. Mikäli hankintoja tehdään hankintalain vastaisesti suorahankintoina ostajat eivät hyödynnä yritysten välistä kilpailua.
 Kilpailu- ja kuluttajavirasto muistuttaa, että on kaikkien yhteinen etu, että hankintamenettelyt toteutetaan avoimesti, syrjimättömästi ja julkisia varoja tehokkaasti käyttäen.
 Lue myös:
 Sisäinen tarkastus paljasti epäilyn: Sairaanhoitopiiri Husissa on tehty kymmenien miljoonien eurojen hankintoja ilman kilpailutusta
 Pettynyt Husin toimitusjohtaja myöntää, että kilpailutus ei ole riittävän läpinäkyvää – "Se on meille vakava peiliin katsomisen paikka"
 Husin toimitusjohtaja lupaa sairaanhoitopiirin korjaavan toimintaansa – moittii silti kilpailutuskohun aiheuttanutta raporttia ylimalkaiseksi

Kilpailu- ja kuluttajavirasto: Hus on tehnyt useiden miljoonien eurojen hankintoja kilpailuttamatta


Summary: Miksi postilaiset lakkoilevat, mitä työnantaja vaatii ja mihin työriita voi vaikuttaa?

Postin työehtoriita on täyttänyt uutisoinnin ilmatilaa jo viikkoja ja varsinainen työtaistelu on kestänyt viikon.
 Tällä viikolla työtaisteluun liittyy  useita tukilakoista ilmoittaneita  ammattiliittoja. Samalla riitaan haetaan sovintoratkaisua valtakunnansovittelijan johdolla.
 Laajaan lakkoiluun edenneen riidan myötä kaikkia aloja koskevan liittokohtainen palkkaneuvottelukierros on alkanut tulehtuneessa ilmapiirissä.
 1. Postilaiset lakkoilevat, koska pelkäävät palkkaköyhyyttä
 Postin työntekijöitä edustava ammattiliitto Posti ja logistiikka-alan unioni (PAU) on  valittanut pitkään , että Posti pyrkii johdonmukaisesti alentamaan palkkoja valmiiksi pienipalkkaiselta henkilöstöltään.
 Peruspostilainen tienaa reilut pari tonnia kuussa, ja työntekijät katsovat Postin hakevan useiden kymmenien prosenttien alennusta tähän tasoon.
 Osana tätä hanketta Posti on aiemmin siirtänyt työntekijöitään vuonna 2017 perustamansa tytäryhtiön Posti Palvelut Oy:n palkkalistoille ja sitä kautta merkittävästi halvemman, Medialiiton ja Teollisuusliiton välisen työehtosopimuksen piiriin.
 Posti ilmoitti viimeksi elokuun lopussa siirtävänsä tähän sopimukseen 700 Postin pakettilajittelijaa. PAU ei hyväksynyt siirtoa, ja riidasta tuli nyt käynnissä olevan lakkoilun lähtölaukaus.
 Osa Postin työntekijöistä aloitti lakon maanantaina 11. marraskuuta. Petteri Sopanen / Yle
 Lakossa on kuitenkin kyse paljon suuremmasta joukosta, yli kymmenestätuhannesta postilaisesta, joiden työehtosopimus työnantajaliitto Palvelutyönantajien (Palta) ja PAUn välillä neuvotellaan nyt uusiksi.
 Postia edustava Palta asetti ensin tavoitteekseen, että uuden sopimuksen on muistutettava mainittua Medialiiton ja Teollisuusliiton välistä, työnantajalle edullista sopimusta. PAU käynnisti vastauksena lakon viime viikon maanantaina.
 Paltan toimitusjohtaja  Tuomas Aarto  linjasi kuitenkin viime viikon lopulla, että ratkaisuun voidaan sittenkin päästä postilaisten nykyisen palkkauksen pohjalta. Tämä on herättänyt toiveikkuutta palkansaajapuolella.
 2. Työnantaja on tiukkana, koska digitalisaatio muutti markkinat
 Työnantaja Posti ja sitä neuvotteluissa edustava Palta ovat muistuttaneet, etteivät hae työehtoihin heikennyksiä pahuuttaan. Työnantaja katsoo, että kustannusten on kerta kaikkiaan pakko madaltua.
 Valtionyhtiö Posti toimii kilpailluilla markkinoilla, jotka ovat syvällisen muutoksen kourissa. Osoitteellisen paperipostin määrä romahtaa, kun yhteiskunnan digitalisaatio etenee. Postilla on myös lakisääteisiä  palvelutehtäviä .
 Työnantajaa edustavan Paltan toimitusjohtaja Tuomas Aarto. Yle
 Paketti- ja logistiikkabisnes on tuottoisampaa ja koko yhtiö teki edelliselläkin  kvartaalilla voittoa . Kilpailutilanteen muutoksiin on kuitenkin pakko reagoida ja joustava henkilöstö on keskeinen kilpailuvaltti, Posti katsoo.
 Postin mukaan sen kilpailijat ovat jo pitkään voineet teettää työtä huomattavasti Postia halvemmilla ja joustavammilla työehtosopimuksilla ja siksi yhtiön tulevaisuus on vaakalaudalla.
 3. Muut liitot tukevat, koska postilaisten asia nähdään yhteiseksi
 Joukko ammattiliittoja on ilmoittanut tukevansa postilaisten työtaistelua myötätuntolakoilla.  Niistä merkittävin osa  käynnistyy tällä ja ensi viikolla.
 Kuljetusalan liitot katsovat olevansa velvoitettuja auttamaan PAUta tilanteessa, jossa työntekijöiden työehtoja yritetään heikentää. Kaikilla liitoilla on myös omat työehtosopimusneuvottelut joko käynnissä tai pian edessä, joten niillä on tarve viestiä periksiantamatonta asennetta koko työnantajaleirille.
 Sisarliittojen taistelutahtoa ovat yllyttäneet myös  PAUn syytökset  siitä, että Posti murtaa lakkoa vuokratyön tekijöillä.
 Järeimmästä päästä on rautateiden tavaraliikenteen tiistai-iltana pysäyttävä Rautatiealan unionin saarto. Tavaraliikenne on pysähdyksissä vuorokauden ajan. Julkisen alan JHL:n tukilakko vaikeuttaa rautateiden tavaraliikennettä jo tiistaiaamusta alkaen ja pysäyttää tavarajunien huollon keskiviikkona.
 Auto- ja kuljetusalan liitto AKT:n ja Ilmailualan unionin IAU:n laajentuvat tukilakot puolestaan uhkaavat pysäyttää lentoliikenteen ja hidastaa pääkaupungin joukkoliikennettä vuorokauden ajan ensi viikon alussa.
 Tukilakot uhkaavat muun muassa raiteiden tavaraliikennettä. Yle, MOT
 Kuljetusliittojen muut työtaistelutoimet hidastavat laajasti postin kulkua tällä viikolla.
 Palvelualan jättiliitto PAM ilmoitti maanantaina liittyvänsä rintamaan jumittamalla asiamiespostien postilähetykset.
 Monet myötätuntolakkoihin osallistuvat liitot ovat varoittaneet laajentavansa ja pidentävänsä työtaistelujaan, jos Paltan ja PAUn työehtoriidassa ei synny sopua.
 4. Kirjeet ja aikakauslehdet jumissa, paketit myöhästelevät
 Lakon keskeisimmät vaikutukset kaikille suomalaisille liittyvät tietysti postin kulkuun. Kirjeet, aikakauslehdet tai mainokset eivät käytännössä kulje lakon aikana.
 Sen sijaan sanomalehtien varhaisjakelu toimii normaalisti. Pakettilähetysten luvataan kulkevan kohtalaisen sujuvasti, mutta joidenkin päivien viiveitä saattaa olla.
 Lakko on käytännössä pysäyttänyt kirjepostin kulun ympäri maata. All Over Press/Ismo Pekkarinen
 Tukilakkojen erilaiset vaikutukset täsmentyvät päivä kerrallaan. Posti tiedottaa lakon vaikutuksista  omilla verkkosivuillaan .
 Lakkoilu jatkuu ainakin joulukuun 8. päivään asti, jos sopua ei synny. Pitkittyessään se vaikuttaisi myös yhtiölle ja kansalaisille tärkeään joulupostin jakeluun, mikä lisää neuvottelupöydän paineita entisestään.
 5. Lakko heijastuu koko palkkakierroksen kulkuun
 Postin lakoiksi tulehtunut työehtoriitely on alkusoitto kaikkia aloja koskevalle työehtosopimuskierrokselle, jonka neuvottelut alkoivat alkusyksystä ja ulottuvat pitkälle ensi kevääseen.
 Vaikka tämä yksittäisen yrityksen työehtoriita on saanut valtavasti huomiota, vähintään yhtä merkittäviä neuvotteluja käydään koko ajan vientiteollisuudessa. Postilaisten työehtoselkkauksella voi tosin olla vaikutusta myös muiden pöytien henkeen.
 Teollisuusliiton ja Teknologiateollisuus ry:n sopimuksesta on odotettu kierroksen päänavaajaa ja kiintopistettä kaikkien alojen sopimuksille. Tämäkin neuvottelu on jo yliajalla ja  työtaistelu käynnissä .
 Teollisuusliitto on jatkanut ylityökieltoaan 24. marraskuuta asti, mutta ei ole antanut lakkovaroitusta.
 Postin työehtoriidan näkyvä puiminen on sähköistänyt muitakin ammattiliittoja valmiusasemiin. Niissä katsotaan, että työantajapuolelta aiotaan koordinoida kivikovat vaatimukset kaikkiin palkkaneuvottelupöytiin.
 Lisää aiheesta:
 Yle seuraa postilakkoa – valtakunnansovittelija: "Tosi hankalia kysymyksiä", ilmailuala pysäyttämässä lentoliikenteen, AKT:n tukilakko lamauttaisi HSL:n liikennettä
 Työntekijäliitto PAU: Posti valmistautunut lakon murtamiseen vuokratyövoimalla jo pitkään ennen työtaistelun alkamista – yhtiö kiistää asian

Postin lakko pitkittyy ja kärjistyy: Työtaistelu uhkaa jo lentokenttiä ja pääkaupunkiseudun busseja – 5 ydinkohtaa lakon syistä ja seurauksista


Summary: Joulukuussa grafiitin etsinnät siirtyvät Pitkäjärven alueelle, jossa aiotaan esimerkiksi kaivaa kaivinkoneella tutkimusojia.

Malminetsintäyhtiö Fennoscandian Resources aikoo jatkaa grafiitin etsintää Heinävedellä. Aiemmin tänä vuonna tutkimuksia on tehty Aitolammella, lupa-alueen itäosassa. Seuraavaksi tutkitaan tarkemmin Pitkäjärven aluetta, joka sijaitsee Heinäveden ja osittain Leppävirran alueella.
 Joulukuussa alkavissa tutkimuksissa esimerkiksi aiotaan kaivaa kaivinkoneella tutkimusojia. Yhtiö haluaa tarkempien tutkimusten avulla rajata tutkittavaa aluetta ja toisaalta arvioida mahdollisten grafiittiesiintymien kokoa. Mahdolliset jatkotutkimukset tehdään syväkairaamalla.
 Aiemmin Aitolammen alueelta löydetyn grafiitin laatua ja soveltuvuutta akkutuotantoon testataan parhaillaan Kokkolassa. Vasta sen jälkeen yhtiö päättää, aloittaako se hankekartoituksen kaivoksen perustamista varten.
 – Emme vielä tiedä, miten hyvää grafiitti on. Viime vuoden tulokset olivat lupaavia. Odotamme uusia tuloksia akkutesteistä loppuvuoden aikana, sanoo Fennoscandian Resourcesin toimitusjohtaja  Rasmus Blomqvist .
 Yleisötilaisuus Heinävedellä illalla
 Fennoscandian Resources järjestää maanantai-iltana Heinäveden kunnanvirastolla avoimen yleisötilaisuuden grafiitin etsinnän etenemisestä ja yhtiön suunnitelmista.
 – Haluamme kertoa, miksi etsimme grafiittia. Viestimme on, että pyrimme toimimaan mahdollisimman vastuullisesti, toteaa Blomqvist.
 Heinäveden kunnanjohtaja  Maarika Kasonen  uskoo, että yleisötilaisuus kiinnostaa useita kuntalaisia.
 – Paikallisilla on tarve päästä kertomaan mielipiteensä malminetsinnästä, toteaa Kasonen.
 Aiemmin tänä vuonna Fennoscandian Resources ilmoitti lykkäävänsä kaivoshankkeensa tutkimuskartoitusta paikallisen väestön huolen takia. Fennoscandian Resources on monikansallisen Beowulf Miningin tytäryhtiö.
 Kansanliike Pro Heinävesi vastustaa grafiittikaivosta. Kaivoslain muutosta ajava kansalaisaloite  luovutettiin eduskunnalle lokakuussa . Kaivoslaki Nyt -kansalaisaloite keräsi puolessa vuodessa lähes 60 000 allekirjoitusta.

Malminetsintä Heinävedellä jatkuu – aiemmin löydetyn grafiitin sopivuutta akkuteollisuuteen tutkitaan


Summary: Pohjois-Afrikassa sijaitsevalle alueelle on aiemminkin tehty useita joukkoryntäyksiä.

Suuri joukko paperittomia siirtolaisia on tunkeutunut auton avulla Pohjois-Afrikassa sijaitsevalle Espanjaan kuuluvalle Ceutan alueelle. Pakettiauto, johon oli sulloutunut 52 ihmistä, rysäytti maanantaina kovalla vauhdilla raja-aidassa olevan portin läpi.
 Autossa oli Saharan eteläpuoleisesta Afrikasta lähtöisin olevia miehiä, naisia ja lapsia. Autossa oli Ranskan rekisterikilvet.
 Poliisi otti joukon kiinni heti alueelle saapumisen jälkeen.  Espanjan yleisradioyhtiön RTVE:n mukaan  neljä ihmistä on viety sairaalahoitoon.
 Poliisit olivat elokuun lopussa vastaanottamassa miehiä, jotka kiipesivät Marokon ja Ceutan välissä olevalle raja-aidalle. Reduan Dris Regragui / EPA
 Espanjan alueet Ceuta ja Melilla ovat ainoat EU-alueen maarajat Pohjois-Afrikassa, ja ne houkuttelevat sen vuoksi jatkuvasti paperittomia siirtolaisia tekemään epätoivoisia joukkoryntäyksiä. Yleensä tunkeutumiset kuitenkin tehdään raja-aidan yli kiipeämällä.
 Espanjaan on tänä vuonna tullut meritse tai maitse yli 27 000 turvapaikanhakijaa tai siirtolaista, kertoo YK:n pakolaisjärjestön UNHCR:n tilasto. Määrä on selvästi pienempi kuin viime vuonna, mutta enemmän kuin ennen vuotta 2017.
 Ceutan ja Melillan alueille on uutistoimisto AFP:n mukaan tullut tänä vuonna jo yli 5 000 siirtolaista.
 Lisää aiheesta:
 Yli 200 siirtolaista rynnisti rajan yli Marokosta Espanjan Melillaan

Paperittomat siirtolaiset ajoivat autolla rajaportin läpi Espanjan Ceutaan


Summary: Arkea maailmalta: Espanjassa rattijuoppous ei ole yhtä suuri häpeä kuin Suomessa, kirjoittaa Ylen Barcelonan-avustaja Maija Salmi.

Kymmenen vuotta sitten osallistuin silloisen espanjalaisen poikaystäväni veljentyttären ristiäisiin.
 Lapsi kastettiin hartaissa katolilaisissa menoissa ja sen jälkeen vieraat oli kutsuttu läheiselle maatalolle vähemmän hartaisiin ristiäisjuhliin.
 Suomalaisiin ristiäisiin tottuneena yllätyin, kun näin talossa kahvipöydän sijaan pöydän täynnä viini- ja rommipulloja. Nestemäiset tarjoilut tekivät kauppansa grilliruoan kaverina.
 Kotiinlähdön aika koitti vasta aamun sarastaessa. Silloin alettiin etsiä myös autonavaimia. Koska juhlapaikan sijainti oli syrjäinen, kaikki olivat liikkeellä omalla autolla.
 Ongelma tosin oli se, että selvinpäin olevia kuskeja oli ainoastaan yksi: lapsen äiti. Muut olivat enemmän tai vähemmän humalassa.
 Kukaan ei ehdottanut taksien soittamista, vaan kuskeiksi valikoituivat vähiten humalassa olevat. Asiasta ei edes keskusteltu, ja vaikka suomalainen omatuntoni soimasi ja itsepuolustusmekanismi kytkeytyi päälle, istuin hiljaa pelkääjän paikalle humalaisen poikaystäväni viereen.
 Pääsimme onneksi turvallisesti perille. Kyseessä ei ollut kuitenkaan viimeinen kerta, kun näin humalaisia ratissa.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa Saksa:  Taistelu Berliinistä – kotikadulla lentävät kivet ja päiväkoti on pakkomuuton edessä Ruotsi:  Olivatko ne laukauksia? Ruotsissa väkivaltaa joutuu miettimään useammin kuin Suomessa Yhdysvallat:  Washingtonissa lapsen luokkaretki kurpitsafarmille onnistuu, kun vanhemmat lupaavat olla haastamatta koulua oikeuteen Italia:  Italia on vanhojen ihmisten maa – muuttuuko se, jos äänestysikää lasketaan? Ranska:  Ulkonäköpaineet saavat yhä useamman ranskalaismiehen kosmetiikka- ja jopa meikkiostoksille
 Usein juhlien jälkeinen  ehdotukseni taksin tilaamisesta teilattiin turhana tuhlauksena.
 Jos taksi ehti pihaan ennen kuin joku ehti peruuttaa sen, matkustin sillä lopulta yksin.
 Myönnettäköön, että joskus taivuin ryhmäpaineen alla, hyppäsin humalaisen kyytiin ja toivoin paniikissa parasta. Hermoiluni vuoksi sain osakseni lähinnä huvittuneita katseita. Muiden mielestä aina joku oli tarpeeksi selvinpäin ajaakseen.
 Usein se oli ”vain kaljaa” juonut kaveri. Olut on espanjalaisille samanlainen ruokajuoma kuin vesi eli monille ei tavallaan edes alkoholia.
 Me olimme nuoria ja tyhmiä ja nykyisessä lähipiirissäni suhtaudutaan päihteiden käyttöön liikenteessä vakavasti. Itse en ole rattijuopon kyydissä matkustanut enää vuosikausiin. Ainakaan tietääkseni.
 Tilastojen mukaan nimittäin ammattiautoilijat eivät noudata lakia mainittavasti yksityisautoilijoita paremmin, eikä Espanjassa juurikaan harrasteta alkolukkoja.
 Kymmenessä vuodessa tilanne  on parantunut vain vähän.
 Viime vuonna yli 56 000 kuljettajaa sai Espanjassa tuomion alkoholin tai huumeiden vaikutuksen alaisena ajamisesta.
 Peräti 40 prosenttia liikenteessä kuolleista kuljettajista oli päihteiden vaikutuksen alaisena. Suomessa vastaava luku on 13 prosenttia ja päihtymyksestä aiheutuvat liikennekuolemat ovat laskussa.
 Espanjan ja Portugalin liikennepoliisit yhteisessä "Safe Holidays" liikennevalvontaoperaatiossa Espanjassa 2018.
 Kymmenen vuotta sitten poliisi saattoi Espanjassa pysäyttää, kysyä, onko nautittu alkoholia ja päästää nopean silmämääräisen arvion jälkeen jatkamaan matkaa.
 Nykyään puhallutetaan herkemmin, vaikka todennäköisesti vieläkin ratsioissa pärjää pokalla ja pokerinaamalla.
 Valvonta on viime vuosina kuitenkin lisääntynyt ja se näkyy tilastoissa.
 Pääsyy kännikuskien määrään on  kuitenkin se, että Espanjassa rattijuoppous ei ole samanlainen synti kuin vaikkapa Suomessa.
 Suurissa kaupungeissa liikkuminen ilman autoa ei ole ongelma, mutta pienemmissä kaupungeissa yöbussit kulkevat vain harvoin ja etäisyydet saattavat olla pitkiä. Takseja monet pitävät liian kalliina.
 Raittius on nouseva trendi Espanjassakin, mutta juhlissa ei ole tapana kieltäytyä alkoholista.
 Vastikään luin lehdestä jutun, jonka otsikko kuului ”Humalassa, huumeissa ja ilman ajokorttia ajanut nainen pidätettiin lapsi kyydissään”.
 Ehkä hänkin oli ollut muiden mielestä eniten selvinpäin.

Ei tippa ratin takana tapa, uskoo edelleen moni espanjalainen ja hyppää humalassa rattiin


Summary: Oikeustalon edustalle kokoontui Barcelonassa satoja Quim Torran tukijoita.

Oikeudenkäynti Katalonian aluejohtajaa  Quim Torraa  vastaan on alkanut Barcelonassa. Torraa syytetään viranomaismääräyksen laiminlyömisestä, sillä hän ei suostunut heti noudattamaan vaaliviranomaisten ennen toukokuun vaaleja antamaa määräystä poistaa Katalonian itsenäisyyttä ajavan liikkeen julisteet ja symbolit hallintorakennuksista.
 Paikallishallinto jätti noudattamatta kaksi viranomaisten asettamaa takarajaa ennen kuin suostui poistamaan symbolit poliisien väliintulon uhatessa.
 Yksi poistetuista julisteista oli Katalonian aluehallituksen rakennuksen ulkopuolella ollut banderolli, jossa vaadittiin vapautta poliittisille vangeille.
 Syyttäjät vaativat Torralle 20 kuukauden kieltoa toimia julkisessa virassa. Mikäli oikeus asettuu syyttäjien linjalle, ei Torra enää voi toimia Katalonian aluejohtajana.
 Oikeutalon edustalle kokoontui maanantaina satoja Torraa tukevia mielenosoittajia. Tilanne pysyi kuitenkin rauhallisena.
 Lokakuussa Barcelonassa puhkesi välillä mellakoiksi yltyneitä suurmielenosoituksia sen jälkeen, kun Espanjan korkein oikeus oli tuominnut yhdeksän katalaanijohtajaa pitkiin vankeusrangaistuksiin itsenäistymishankkeen vuoksi.
 Lisää aiheesta:
 Katalonia maanittelee Espanjan keskushallitusta yhä neuvottelupöytään
 "Ilmapiiri on nyt masentunut ja vihainen." Ylen toimittaja Barcelonassa Maija Salmi vastasi kysymyksiin Katalonian tapahtumista
 Katalonia heräsi mielenosoitusten jälkeiseen aamuun – Mitä nyt tapahtuu? Kolme kysymystä Katalonian itsenäisyysjohtajien tuomioista

Uppiniskaisuus vei katalaanijohtajan leivättömän pöydän ääreen


Summary: Venäjä otti alukset kiinni Kertšinsalmella viime vuoden marraskuussa.

Venäjä palauttaa Ukrainalle kolme hallussaan ollutta Ukrainan laivaston alusta, kertoo Venäjän ulkoministeriö.
 Alusten luovutuksella Venäjä  pyrkinee rakentamaan luottamusta  ennen joulukuuksi suunniteltua huippukokousta, missä Venäjän ja Ukrainan presidentit kohtaavat ensimmäistä kertaa.
 Ukraina ei ole kommentoinut luovutusta.
 Venäjä otti kaksi partiovenettä ja yhden hinaajan kiinni Kertšinsalmella viime vuoden marraskuussa. Aluksilla olleet 24 laivaston sotilasta otettiin vangeiksi. Heidät palautettiin Ukrainaan osana vankienvaihtoa aiemmin tänä syksynä.
 Venäjän tukemat Itä-Ukrainan separatistit ja Ukrainan joukot aloittivat viime viikonloppuna asteittaisen vetäytymisensä Itä-Ukrainasta.
 Yli viisi vuotta kestäneessä Itä-Ukrainan konfliktissa on kuollut yli 13 000 ihmistä.
 Lue myös :
 Ukrainan ja Venäjän huippukokous pidetään joulukuussa Pariisissa – Ranska lupasi tukeaan Ukrainalle

Venäjä palauttaa Ukrainalle viime vuonna haltuun ottamansa Ukrainan laivaston alukset


Summary: Torstaina avatun Seinäjoen Ideaparkin ensimmäiset päivät sujuivat jopa odotettua paremmin.

Seinäjoen Ideaparkissa kävi ensimmäisen viikonlopun aikana liki 200 000 kävijää. Kävijämäärä oli jopa suurempi kuin ennakkoon oli ajateltu.
 – Huikea määrä. Ei olisi uskaltanut itse edes veikata näin hurjia määriä, sanoo Ideaparkin toimitusjohtaja  Petri Häli .
 Häli kertoo, että kaikki sujui viikonloppuna paremmin kuin uskallettiin odottaa. Mitään ongelmia tai kipuilua ei tullut vastaan.
 Ideaparkin yrittäjät kertoivat, että etenkin lauantaina ja sunnuntaina tehtiin tosissaan myös kauppoja. Kävijät eivät siis olleet vain uteliaisuuttaan tutustumassa kauppakeskukseen.
 – Tässä näkyy se, että kauppakeskusta oli odotettu ja ihmiset ottivat sen omakseen, uskoo Häli.
 Todellinen Ideaparkin kunto testataan joulukaupassa. Ensi viikonloppuna on edessä joulunavaus ja seuraavana Black Friday.

Seinäjoen Ideapark veti avausviikonloppuna liki 200 000 asiakasta


Summary: Asiassa on seitsemän asianomistajaa.

Poliisiammattikorkeakoulun opettajana toiminutta ylikonstaapelia vastaan on nostettu useita syytteitä. Syytteet koskevat seksuaalisia hyväksikäyttöjä, seksuaalista ahdistelua ja virkavelvollisuuden rikkomisista, syyttäjälaitos kertoo.
 Asiassa on seitsemän asianomistajaa. Konstaapeli on ollut pidätettynä virasta koko esitutkinnan ajan ja on edelleen pidätettynä edelleen.
 Vastaaja on kiistänyt syyllistyneensä asiassa rikokseen. Poliisi on määrännyt koko esitutkinta-aineiston salassa pidettäväksi. Oikeudenkäynnin ja sen asiakirjojen julkisuudesta päättää tuomioistuin.
 Poliisi ei tiedota asiasta toistaiseksi enempää.
 Juttu päivittyy.

Poliisiammattikorkeakoulun opettajaa vastaan nostettu syytteitä seksuaalisista hyväksikäytöistä ja ahdistelusta


Summary: Kymmenettuhannet suomalaiset sijoittivat OneCoin-virtuaalivaluuttaan, joka saattaa osoittautua poikkeuksellisen  suureksi huijaukseksi.

Virtuaalivaluutta OneCoiniin ympäri maailmaa sijoittaneet ovat menettämässä rahansa.
 OneCoinin perustaja on kadonnut ja yhtiön johtajia vastaan nostettu rikossyytteitä Yhdysvalloissa. Oikeudessa yksi OneCoinin johtajista on jo myöntänyt  virtuaalivaluutan olevan huijausta  ja allekirjoittanut tunnustuksen.
 Virtuaalivaluuttaan lähti mukaan myös kymmeniätuhansia suomalaisia. Väkilukuun suhteutettuna suomalaiset ovat kaikkein innokkaimpien OneCoiniin sijoittaneiden maiden kärkisijoilla.
 Pelkästään kahden ensimmäisen vuoden aikana lähes 25 000 suomalaista sijoitti OneCoiniin.
 Tiedot suomalaisten tekemistä sijoituksista käyvät ilmi OneCoinin sisäisistä dokumenteista, jotka luotettava lähde on luovuttanut MOT:n käyttöön.
 OneCoin: Valuutta ei ole huijaus
 MOT:n haltuunsa saamat dokumentit osoittavat, että suomalaiset ovat sijoittaneet loppuvuoden 2014 ja loppuvuoden 2016 välisenä aikana OneCoiniin noin 40 miljoonaa euroa.
 Suomalaisten virtuaalivaluuttaan sijoittama summa on suurella todennäköisyydellä tätä suurempi, sillä OneCoin jatkoi kasvuaan Suomessa vielä vuoden 2016 jälkeen.
 Mikä on virtuaalivaluutta? Virtuaali- tai kryptovaluutalla tarkoitetaan digitaalista rahaa. Se ei ole minkään valtion tai keskuspankin liikkeelle laskemaa. Tunnetuin virtuaalivaluutta on Bitcoin. Virtuaalivaluutan arvo määräytyy kysynnän ja tarjonnan perusteella. Virtuaalivaluuttaa luodaan ”louhimalla” eli luomalla monimutkaisia algoritmejä. Lohkoketjuun eli eräänlaiseen sähköiseen tilikirjaan tallennetaan tiedot virtuaalivaluutan käytöstä ja kulloisestakin omistajasta.
 MOT pyysi haastattelua kymmeniltä suomalaisilta, jotka ovat sijoittaneet OneCoiniin. Sijoittaneiden joukossa on tavallisia työntekijöitä, pienyrittäjiä ja eläkeläisiä.
 Kukaan heistä ei kuitenkaan halunnut puhua OneCoinista julkisesti. Yksi syy tähän on pelko. OneCoin on kieltänyt median kanssa puhumisen. Sijoittajia on myös uhkailtu virtuaalivaluuttojen menettämisellä, jos he kommentoivat yhtiön toimintaa julkisuudessa.
 Myöskään Onecoin-yhtiön edustajat eivät halunneet antaa MOT:lle haastattelua. OneCoin kiisti sähköpostitse käytännössä kaikki sitä kohtaan esitetyt kriittiset väitteet. Yhtiö kiisti jyrkästi, että sen toimintaa liittyisi mitään kyseenalaista.
 MOT:n haltuunsa saamien asiakirjojen ja  BBC:n tietojen perusteella  vaikuttaa kuitenkin siltä, että OneCoin voi paljastua lopulta yhdeksi maailmanhistorian suurimmista huijauksista.
 Suomalaiset innokkaita OneCoin-sijoittajia
 Riikka Kurki / Yle
 OneCoiniin on sijoitettu vähintään miljardeja
 OneCoiniin maailmanlaajuisesti sijoitetun rahasumman määrästä ei ole ollut tarkkaa tietoja.
 MOT:n hallussa olevien asiakirjojen mukaan voi kuitenkin sanoa, että virtuaalivaluuttaan on varmuudella sijoitettu maailmanlaajuisesti vähintään 3,4 miljardia euroa. Tämä summa on yhtiön liikevaihto sen kahden ensimmäisen toimintavuoden aikana.
 Useat lähteet osoittavat, että virtuaalivaluutan avulla on kerätty selvästi tätä enemmän rahaa.
 Kaksi lähdettä on sanonut  Britannian yleisradioyhtiölle BBC:lle , että heidän tietojensa mukaan OneCoiniin on sijoitettu yli 15 milljardia euroa.
 Myös MOT:lle puhunut OneCoinin entinen sisäpiiriläinen kertoi, että hänen arvionsa mukaan OneCoinin liikevaihto oli vuositasolla kolmesta neljään miljardia euroa.
 Suomessa poliisi selvitti OneCoinia Keskusrikospoliisi selvitti OneCoinin toimintaa Suomessa 2015. Poliisi katsoi, ettei se voinut arvioida liittyykö toimintaan rikosta, koska OneCoin ei ollut julkaissut lohkoketjuaan. Virallisesti tutkintaa ei ole koskaan lopetettu, minkä takia poliisi ei kommentoi tapausta julkisesti. Suomessa neljä OneCoin-aktiivia on epäiltynä veropetoksista. Yhtä epäillään myös rahanpesusta.
 ”Ihmiset tottuivat käsittämättömiin tileihin”
 Suomalaiset ovat olleet mukana myös tienaamassa OneCoinista jättimäisiä summia. Yksi heistä on  Kari Wahlroos .
 Wahlroos on kokenut verkostomarkkinoija. Juuri sellaisia OneCoin tarvitsi maailmanvalloitukseensa.
 Kokenut verkostomarkkinoija Kari Wahlroos on ansainnut miljoonia euroja markkinoimalla OneCoin-verkostoa. MOT:n haastatteluun hän saapui 600 000 euroa maksavalla Ferrarillaan. Janne Järvinen / Yle
 Wahlroos työskenteli yhtiössä nimeltä OneLife. Se myi koulutuspaketteja ja hankki uusia jäseniä verkostoon. Wahlroosin tehtävä oli kouluttaa verkoston johtajia ja opettaa verkostomarkkinointia.
 Wahlroos kertoo, että toiminta vaikutti hänestä alkuun liian hyvältä ollakseen totta.
 – Sitten lakkasin välittämästä ja totesin vain, että olen täällä sitä varten, että vien tätä verkostoa eteenpäin. Kävin yli 80 maassa. Tilaisuuksiin osallistui 1,3 miljoonaa ihmistä.
 Uusien jäsenten hankkimisesta maksettiin palkkioita. Osa tästä palkkiosta tuli euroina tai muina oikeina valuuttoina, osa oikeutena hankkia OneCoin-virtuaalivaluuttaa.
 Rahat OneCoiniin ja verkostoa markkinoivaan OneLife-yhtiöön tulivat kuitenkin virallisesti koulutuspakettien myynnistä.
 Ihmiset tottuivat käsittämättömiin tileihin.  Kari Wahlroos
 Wahlroosille verkoston rakentaminen takasi valtavat tulot. MOT:n saamien OneCoinin sisäisten asiakirjojen mukaan Wahlroosille luvattiin prosentti kaikesta Euroopan ja entisen Neuvostoliiton alueen maiden myynnistä joka kuukausi.
 Tämä on tarkoittanut Wahlroosille miljoonien eurojen vuosituloja.
 – Ihmiset tottuivat käsittämättömiin tileihin. Meitä oli 50 johtajaa yhdessä kokouksessa. Minä sanoin, että “ymmärrättekö te herrat, että tässä huoneessa jokainen teistä tienaa kuukaudessa enemmän kuin parhaat verkostomarkkinoijat vuodessa”.
 Wahlroosin mukaan moni teki valtavia rahaa verkostolla.
 – Käsittämättömiä määriä. Minun parhaat kaverit, joiden kanssa tein töitä, tienasivat kahta miljoonaa kuukaudessa.
 OneCoiniin on sijoittanut yli kolme miljoonaa ihmistä eri puolilla maailmaa. Wahlroosin mukaan OneCoin tuotti paljon enemmän rahaa kuin tähän asti on tiedetty.
 – Ne luvut olivat käsittämättömiä, ihan tähtitieteellisiä. Käsitykseni mukaan liikevaihtoa tehtiin kolme tai neljä miljardia vuodessa.
 Wahlroos jätti OneCoinin vuonna 2017.
 MOT:n tiedostojen mukaan myös toinen suomalainen OneCoin-johtaja on ansainnut miljoonia euroja vuodessa työstään verkostossa. MOT ei tavoittanut ulkomailla asuvaa miestä.
 OneCoinin pääkonttori on Bulgarian pääkaupungissa Sofiassa. Yhtiön rahoja on kuitenkin liikuteltu kymmenien eri pankkitilien kautta, joista moni on veroparatiiseissa olevissa pankeissa.  Nadezhda Chipeva
 Johtaja myönsi OneCoinin huijaukseksi
 OneCoinin perustaja, bulgarialainen  Ruja Ignatova  on ollut kateissa lokakuusta 2017 lähtien.
 Ignatova on oikeustieteen tohtori, joka on opiskellut arvostetussa brittiläisessä Oxfordin yliopistossa. Ennen OneCoinin perustamista hän työskenteli muun muassa maailman tunnetuimpiin kuuluvassa konsulttiyhtiössä McKinseyssä.
 Ignatovan tavanneet ihmiset luonnehtivat häntä hyvin karismaattiseksi, älykkääksi ja vakuuttavaksi esiintyjäksi. Hän puhuu sujuvasti äidinkielensä bulgarian lisäksi ainakin saksaa ja englantia.
 OneCoinin perustaja Ruja Ignatova on ollut kateissa yli kahden vuoden ajan. Yhdysvaltain viranomaisten mukaan hän katosi sen jälkeen, kun viranomaiset Bulgariassa olivat varoittaneet liittovaltion poliisi FBI:n käynnistäneen rikostutkinnan OneCoinista.  Nadezhda Chipeva
 Ruja Iganatovan kadottua OneCoinia alkoi johtaa tämän veli  Konstantin Ignatov . Totuus OneCoinista alkoi paljastua, kun Konstantin Ignatov pidätettiin maaliskuussa 2019 Los Angelesin lentokentällä.
 New Yorkin syyttäjänvirasto ja FBI olivat tutkineet OneCoinia jo vuodesta 2016 alkaen. Heidän mukaansa OneCoin on suuri kansainvälinen pyramidihuijaus.
 Yhdysvalloissa tutkinta alkoi sen jälkeen, kun viranomaiset alkoivat selvittää epäiltyjä satojen miljoonien eurojen rahanpesua. Varat olivat peräsin OneCoinista.
 Konstantin Ignatov myönsi marraskuun toisella viikolla oikeuden istunnossa OneCoinin olleen huijaus. Hän on edelleen tutkintavankeudessa.
 Rikostutkinnan pääepäilty on kadoksissa oleva Ruja Ignatova.
 OneCoinin edustajat eivät halunneet kommentoida Yhdysvalloissa nostettuja syytteitä, koska niiden käsittely on edelleen kesken.
 Yksi OneCoinin johtajista on myöntänyt Yhdysvalloissa oikeuskäsittelyn yhteydessä, että virtuaalivaluutta on todellisuudessa huijaus.
 Asiantuntija: Pirullisen ovela huijaus
 Tietokirjailija ja IT-asiantuntija  Petteri Järvinen  on varoittanut OneCoiniin sijoittamisesta jo viiden vuoden ajan.
 Hän oli yksi ensimmäisiä OneCoin-kriitikoita. Järvinen on käsitellyt virtuaalivaluutan toimintaa  kymmenissä blogikirjoituksissaan  ja useissa medioissa julkaistuissa haastatteluissaan.
 Virtuaalivaluutat hyvin tuntevan Järvisen mukaan nyt voidaan jo kiistattomasti sanoa, että OneCoin on huijaus.
 Hän sanoo kuitenkin ymmärtävänsä, miksi niin moni lähti mukaan virtuaalivaluutan toimintaan.
 – OneCoin on tehty pirullisen ovelasti. Siinä on esimerkiksi hyödynnetty Bitcoinia, jonka arvo on noussut. Toinen vielä nerokkaampi oivallus oli se, että OneCoin tehtiin verkostomarkkinointina. Henkilöt värväsivät uusia jäseniä, heille maksettiin bonuksia ja rahat kanavoitiin alkuperäisille huijareille pääkonttoriin.
 – Tällä tavalla jokaisesta uhrista, joka oli osallistunut tähän verkkoon, tuli tavallaan myös rikoksen tekijä, Järvinen sanoo.
 Pitkäaikainen OneCoin-kriitikko ihmettelee, miksi Suomen poliisi ei tutkinut kunnolla virtuaalivaluutan toimintaa. Keskusrikospoliisi selvitti OneCoinia vuonna 2015.  Riikka Kurki / Yle
 OneCoin jatkaa edelleen toimintaansa, mutta sen painopiste on enemmän Afrikan ja Aasian maissa Euroopan sijaan.
 – Afrikassa ihmiset ovat laittaneet elinikäisiä säästöjään OneCoiniin. Tämä on surullista. Länsimaissa ihmiset ovat jo jollain tavalla tottuneet nettihuijauksiin, mutta Aasiassa ja Afrikassa tämä on vielä uutta.
 – Myös suomalaiset aktiivihenkilöt ovat kiertäneet ympäri Aasiaa ja Afrikkaa houkuttelemassa ihmisiä sijoittamaan viimeiset säästönsä. Se on härskiä. Kauheaa toimintaa, todella surullista, Järvinen sanoo.
 Katso   MOT: OneCoin – Jättihuijauksen suomalaisuhrit

Ylen saamat dokumentit: Suomalaiset sijoittivat vähintään 40 miljoonaa euroa huijaukseksi paljastuneeseen OneCoin-virtuaalivaluuttaan


Summary: Suomen kaksi suosituinta puoluetta kokoomus ja perussuomalaiset kilpailevat hallituksen ykköshaastajan asemasta.

Kahden kannatusmittauksissa suosituimman puolueen, perussuomalaisten ja kokoomuksen, puheenjohtajat kohtaavat illan  A-studiossa .
 Ylen  tuoreimman kannatusmittauksen  mukaan perussuomalaisia kannattaa jo 23 prosenttia suomalaisista. Tämä on vasta toinen kerta puolueen historiassa, kun sen kannatus on näin korkealla.
 Toiseksi suosituin puolue on kokoomus 17,3 prosentilla.
 Perussuomalaiset ja kokoomus kisaavat nyt siitä, kummasta muodostuu hallituksen ykköshaastaja.
 Maanantain A-studiossa YLE TV1:ssä klo 21 kohtaavat Katri Makkosen haastattelussa oppositiojohtajat  Jussi Halla-Aho  ja  Petteri Orpo .
 Mitä haluaisit kysyä heiltä? Ehdota alla olevalla lomakkeella ma 18.11. kello 18 asti.
 LUE LISÄÄ:
 Ylen kysely: Perussuomalaisten kannatuksessa kunnon hyppäys, demarien alamäki vain jatkuu

Mitä kysyisit Jussi Halla-aholta tai Petteri Orpolta? Oppositiojohtajat A-studiossa klo 21


Summary: Sky News -uutiskanavan mukaan ensiapupakkauksesta löytyy muun muassa kiristys- ja painesiteitä.

Yli 300 Lontoon keskustan baaria ja pubia varustetaan ensiapuvälineillä, jotka on tarkoitettu massiivisen verenvuodon tyrehdyttämiseen.  Sky News -uutiskanavan mukaan  syynä ovat yleistyneet puukotukset.
 Aiemmin tänä vuonna vastaava baarien ja pubien varustaminen tehtiin Britannian toiseksi suurimmassa kaupungissa Birminghamissa.
 Ensiapupakkausten jakamisen taustalla on poikansa  Danielin  puukotuksen uhrina menettäneen  Lynne Bairdin  kampanjointi. Daniel puukotettiin kuoliaaksi pubin ulkopuolella vuonna 2017.
 – Yksinkertaisilla välineillä voi olla todella suuri merkitys. Jos massiivisesta verenvuodosta kärsivä ei saa apua ensimmäisten minuuttien aikana, hän kuolee lähes varmasti, poliisipäällikkö  David Lawes  kommentoi ensiapuvälineistön jakamista Sky Newsille.
 Pakkaukset rahoitetaan myöhään auki olevilta baareilta ja pubeilta kerättävällä maksulla. Pakkauksesta löytyy muun muassa kiristys- ja painesiteitä sekä yksinkertainen ohje puukotusvammojen ensiavusta.
 Vuosina 2018–2019 Lontoossa on tehty 169 teräaserikosta sataatuhatta ihmistä kohden,  uutisoi Britannian yleisradioyhtiö BBC  heinäkuussa.
 Kesäkuun 2018 ja kesäkuun 2019 välisenä aikana Englannissa ja Walesissa tilastoitiin Sky Newsin mukaan ennätykselliset 44 000 veitsiin liittyvää rikosta.
 Englannin terveydenhuoltoviranomaisten mukaan sairaalahoitoa vaativien veitsellä tai muulla teräaseella aiheutettujen vammojen määrä on kolminkertaistunut vuoden 2013 jälkeen. Viime vuonna pelkästään Englannin sairaaloissa hoidettiin noin 5 000 puukotuksen uhria.
 Lisää aiheesta:
 Lontoossa tapettiin neljä ihmistä reilun vuorokauden sisällä – uhrien  joukossa viimeisillään raskaana oleva nainen

Puukotukset yleistyivät niin rajusti, että Lontoon baareja varustetaan massiivisen verenvuodon hoitoon tarkoitetuilla ensiapuvälineillä


Taiteen ja kulttuurin tuotanto ja hallinto

Lukuvuoden aikana opintolainaa nostaneiden määrä on kaksinkertaistunut kymmenessä vuodessa, kertoo Kela. Viime lukuvuoden aikana yli 156 000 opiskelijaa nosti valtion takaamaa opintolainaa.
 Opintotuen saajien määrä on pysynyt suunnilleen ennallaan. Viime lukuvuonna opintotukea sai 273 600 ihmistä.
 Viime vuoden lopussa valtion takaamien opintolainojen kokonaispääoma oli 3,4 miljardia euroa.
 Lue lisää :
 Opintolainahyvityksiä maksetaan tänä vuonna jopa 40 miljoonaa euroa ja määrä kasvaa vuosi vuodelta
 Toisen asteen opiskelijan tukiin tukku muutoksia, vanhempien tulot vaikuttavat entistä vähemmän – "Nyt on se hetki, kun kannattaa niitä hakea"

Yhä useampi rahoittaa opintonsa lainalla – opintolainaa nostaneiden määrä kaksinkertaistunut vuosikymmenessä


Summary: Pohjanmaalla ajetussa rallin SM-osakilpailussa menehtyi katsoja. Viisi saa syytteen kuolemantuottamuksesta.

Pohjanmaa-rallin turvatarkkailija ja neljä toimitsijaa saavat syytteen kuolemantuottamuksesta katsojan kuolemaan johtaneesta onnettomuudesta. Syyttäjä katsoo, että on syytä epäillä kuoleman johtuneen huolimattomuudesta.
 Katsoja kuoli ralliauton ajauduttua ulos tieltä kesäkuussa 2018 rallin SM-osakilpailun ensimmäisellä erikoiskokeella Katilantiellä Seinäjoella.
 Vastaajat ovat kiistäneet syyllistyneensä rikokseen. Kahden rikoksesta epäillyn osalta syyttäjä on päättänyt jättää syytteen nostamatta.
 Onnettomuus tapahtui viime vuonna:  Katsoja kuoli, kun ralliauto ajoi ulos SM-rallin kilpailussa Seinäjoella – video näyttää kohtalokkaan onnettomuustilanteen

Kuolemantapaus Pohjanmaa-rallissa johti viiden syytteen nostoon


Summary: Itäisessä Suomessa asuva mies otti Veikkaukseen yhteyttä viime viikonloppuna.

Kasinot, uhkapelit ja rahapeli- ja vedonlyöntipalvelut

Siilinjärven ennätyssuuren Eurojackpot-voiton viimeisen osuuden voittaja on tavoitettu, Veikkaus tiedottaa.
 Veikkaus kertoi viime viikolla , että yksi noin 1,8 miljoonan euron osuus voittopotista oli vielä lunastamatta. Itäisessä Suomessa asuva mies otti Veikkauksen mukaan yhteyttä viime viikonloppuna, ja yksityiskohdat voitonmaksusta on nyt sovittu.
 Veikkaus oli yrittänyt soittaa voittajalle useita kertoja viime viikkojen aikana, mutta mies ei puheluihin vastannut.
 – Harvemmin tulee tuntemattomiin numeroihin vastailtua, mies muun muassa sanoo Veikkauksen tiedotteessa.
 Siilinjärven keskustassa Pohjois-Savossa sijaitsevassa supermarketissa pelattiin elokuussa Eurojackpotin kimppapeli, jolla voitettiin 92 miljoonaa euroa.

Veikkaus: Siilinjärven mystinen Eurojackpot-voittaja tavoitettu – "Harvemmin tulee tuntemattomiin numeroihin vastailtua"